title: Leo Kinnunen

text: Vuonna 1974 AAW Racingin toiminta hiipui, ja Kinnunen päätti lähteä Formula 1 -sarjaan. Hän hankki John Surteesin tallin vanhan testiauton. Syntyi Suomen toistaiseksi ainoa F1-talli, joka toimi nimellä AAW Racing Team Antti Aarnio-Wihurin suostuttua lainaamaan sille nimensä, mutta varsinainen rahoitus tuli muun muassa Saloralta ja Colt-tupakkamerkiltä. Tallin testiajot ajettiin Keimolassa. Ylipainoinen ja alitehoinen Surtees-Ford osoittautui kehnoksi autoksi, tekniseksi ongelmakimpuksi. Lisäksi autoa oli käytetty tehtaalla koealustana, ja sen runko oli kärsinyt vaurioita. Talli ei myöskään saanut käyttöönsä parhaita mahdollisia renkaita. Kinnunen osallistui kuitenkin kuuteen GP-viikonloppuun, joista hän selviytyi vain Ruotsin Anderstorpissa lähtöviivalle asti. Aika-ajoissa Kinnusen sijoitus oli 25. ja kilpailuun pääsi vain 24 parasta. PR-syistä Kinnunen sai kuitenkin startata kilpailun ulkopuolisena. Kinnusen viereltä starttasi ulkopuolisena myös australialainen Vern Schuppan (aika-ajossa 26.). Itse kilpailussa Kinnusen tie katkesi 8. kierrokselle sytytystulpan aiheutettua ongelmia, autoon oli sen erittäin huono luotettavuus tiedostaen tankattu polttoainetta vain kymmentä kierrosta varten. Kovan onnen auto on nykyisin nähtävillä Turun Sanomien museossa. Saatuaan F1-kilpailujen sarjan päätökseen Kinnunen ajoi vielä Interserien Hockenheimin osakilpailun Martini Racingin Porsche 917/30 Turbolla, ja hän voitti molemmat lähdöt sijoittuen tällä yhdellä ainoalla osallistumisellaan koko kauden tuloslistalla 6. sijalle.


title: Leo Kinnunen

text: Kinnunen jatkoi kauden 1975 Martinin tallissa ja ajoi WCM-sarjassa Herbert Müllerin kanssa Porsche 908 Turboa. Kausi ei onnistunut täysin, ja sijoituksina oli keskeytykset Monzassa ja Spassa, 7. sija Ennassa, 3. sija Nürburgringillä ja 9. sija Österreichringillä. Vuonna 1976 hän ajoi WCM-sarjassa Evon Egertzin kanssa Porsche 934:llä Dijonissa 4. sijalle, Mugellossa ja Silverstonessa 3. sijalle ja 2. sijalle Watkins Glenissä. WSC-sarjassa Kinnunen ajoi Egertzin kanssa Porsche 908:lla, mutta jäi lähtöruutuun Monzassa ja keskeytti Dijonissa. Vuoden 1976 Pohjola-rallista tuli voitto Volvo 66:lla.


title: Leo Kinnunen

text: Vuonna 1977 Kinnunen kilpaili vain yhden kilpailun, WCM-sarjan Nürburgringillä, mutta sen kilpailun hän joutui keskeyttämään moottorivian vuoksi. Se jäi Kinnusen viimeiseksi kansainväliseksi kilpailuksi.


title: Leo Kinnunen

text: Kinnunen muistetaan etenkin kyvystään mukautua erilaisiin rata- ja ajoneuvotyyppeihin. Kinnunen valittiin vuoden autourheilijaksi vuosina 1969–1973.


title: Polskie Linie Lotnicze LOT

text: Polskie Linie Lotnicze LOT, kansainvälinen nimi LOT Polish Airlines (yleiskäytössä usein lyhyesti "LOT"), on vuonna 1928 perustettu puolalainen lentoyhtiö. Yhtiön kotipaikka on Varsova, ja kotikenttä Varsovan lentoasema (Frederic Chopin). LOT on kuulunut vuodesta 2003 alkaen kansainväliseen Star Alliance-lentoyhtiöallianssiin ja hallinnoi tytäryhtiönään lyhyen matkan lentoihin erikoistunutta EuroLOT:a. Yhtiön omistavat Puolan valtio (67.97%), Towarzystwo Finansowe Silesia sp. z o.o. (25.1%) ja työntekijät (6.93%). Työntekijöitä yhtiössä on noin 3900 (lokakuu 2009).


title: Polskie Linie Lotnicze LOT

text: LOT Polish Airlinesin laivasto lokakuussa 2009:


title: Polskie Linie Lotnicze LOT

text: Vuonna 2011 LOT oli ensimmäinen lentoyhtiö Euroopassa, joka otti käyttöönsä Boeing 787 Dreamliner -lentokonetyypin. LOT:lla on 8 kpl tilauksessa ja optio 8 lisäkoneeseen. Ensimmäiset neljä LOTin tilaamaa Dreamlineria tulevat olemaan 278-paikkaisia Boeing 787-800 koneita.


title: Polskie Linie Lotnicze LOT

text: Boeing 787:t asetettiin alkuvuonna 2013 lentokieltoon. LOT vaati Boeingilta tästä johtuen 33 miljoonan dollarin vahingonkorvauksia. Sanomalehti Rzeczpospolita uutisoi myöhemmin, että LOT ja Boeing olivat päässeet asiassa sopuun, mutta eivät julkistaneet sopimuksen yksityiskohtia.


title: Polskie Linie Lotnicze LOT

text:
1922 "Aerolloyd" Polish Airlines -niminen osakeyhtiö perustetaan. 5. syyskuuta – säännöllisen yhteyden avaaminen Gdańskista Varsovaan ja sieltä edelleen Lvoviin.
1925 “Aerolloyd” muuttuu “Aerolot”-osakeyhtiöksi ja tekniset tilat siirretään Gdańskin Wrzeszcz-lentokentältä Varsovan Mokotów-lentokentälle. Poznańiin perustetaan Aero Sp. z o.o. [Ltd.] niminen lentokuljetusyhtiö ja se aloittaa keväällä säännöllisen liikenteen kolmen kaupungin välillä: Poznań-Łódź-Varsova.
1928 Kuljetusministeriön alainen siviili-ilmailuosasto kehittää perustavanlaatuisia muutoksia Puolan ilmakuljetukseen ohjelmallaan, jolla kaikki yksityiset ilmakuljetusyritykset lopetetaan. Yksi valtion omistama yritys perustetaan 29.12.1928. Sen nimeksi tulee Linje Lotnicze Sp. z o.o. [LOT Airlines Ltd.].


title: Polskie Linie Lotnicze LOT

text: 1929 1.tammikuuta yhtiön säännöllinen lentotoiminta käynnistyy. Senhetkiset yhteydet lisääntyvät kahdella: Varsovasta Katowiceen ja Bydgoszcziin. Toukokuu – perustetaan erikoisyhtiö, joka lentää Varsovan ja Pozńanin väliä kansallisen yleisnäyttelyn johdosta. Julistetaan yhtiön graafisen tunnuksen suunnittelukilpailu. Voittajaksi tulee vuoden loppuun mennessä päättyvässä kilpailussa Tadeusz Gronowski, varsovalainen graafinen taitelilija, ja hänen muotoilemansa tyylitelty lentävä kurki. Yhtiön nimeen lisätään adjektiivi ”Polish”.


title: Polskie Linie Lotnicze LOT

text: 1930 LOT Polish Airlines liittyy Air Transportation Association -järjestöön (IATA).


title: Polskie Linie Lotnicze LOT

text: 1937 Lentoreitti Helsinkiin avataan.


title: Interflug

text: Interflug (saks. "Interflug GmbH, Gesellschaft für Internationalen Flugverkehr mbH") oli Saksan demokraattisen tasavallan kansallinen lentoyhtiö. Se lensi enimmäkseen neuvostoliittolaisilla koneilla kuten Iljušin Il-62 ja Tupolev Tu-134, mutta loppuvaiheessa sen kalustoon kuului myös Airbusin A310-koneita. Yhtiö lakkautettiin kannattamattomana vuonna 1991 Saksan jälleenyhdistyttyä. Interflug lensi viimeiset lentonsa Berliinistä Wieniin ja takaisin Tu-134 -koneella 30. huhtikuuta 1991.


title: CAAK

text: CAAK ("Chosonminhang Korean Airways") oli Pohjois-Korean valtiollinen lentoyhtiö ja Air Koryon (v:sta 1993) edeltäjä. Yhtiö perustettiin 1954 Korean sodan aikana 1950 perustelun neuvostoliittolais-korealaisen lentoyhtiö SOKAO:n seuraajaksi.


title: CAAK

text: Yhtiö aloitti toimintansa Lisunov Li-2-, Antonov An-2- ja Iljušin Il-12 -koneilla. Myöhemmin kalustoa täydennettiin neuvostoliittolaisvalmisteisella Iljušin Il-14 -mallilla.


title: CAAK

text: CAAK:n ensimmäinen suihkukone oli 1975 toimitettu Tupolev Tu-154 Prahan ja Itä-Berliinin reiteille. Vuonna 1982 pitkiä matkoja varten (mm. Pjongjangin ja Moskovan väliselle reitille) hankittiin nelimoottorinen Iljušin Il-62, jolla nykyäänkin lennetään Air Koryon pitkän matkan lennot.


title: CAAK

text: Yhtiöllä oli 2 500 työntekijää ja noin 25 lentokonetta, mm. An-24, Iljušin Il-18, Iljušin Il-62, Tupolev Tu-134,Tupolev Tu-154 sekä rahtikuljetuksia varten Iljušin Il-76.


title: Kimi Räikkönen

text: Kimi-Matias Räikkönen (s. 17. lokakuuta 1979 Espoo) on suomalainen autourheilija ja Formula 1 -sarjan maailmanmestari. Kaudella 2019 Räikkönen ajaa Formula 1:ssä Sauber-Ferrarilla.


title: Kimi Räikkönen

text: Räikkönen aloitti Formula 1 -uransa Sauberilla vuonna . Räikkönen siirtyi McLarenille kaudeksi ja ajoi tallissa aina kauden loppuun asti. McLarenilla hän sijoittui parhaimmillaan toiseksi MM-sarjassa kausilla ja . Kaudeksi hän siirtyi ajamaan Scuderia Ferrarille ja voitti debyyttivuonnaan tallissa maailmanmestaruuden. Räikkösen sopimus Ferrarilla päättyi kauden jälkeen, ja hän siirtyi rallin MM-sarjaan Citroënin kuljettajaksi. Räikkönen ajoi rallia kaksi vuotta, joista jälkimmäisen omassa yksityistallissaan.


title: Kimi Räikkönen

text: Kaudeksi Räikkönen palasi takaisin Formula 1 -sarjaan Lotus-tallissa, jossa hän ajoi kaksi kautta. Syyskuussa 2013 Ferrari ilmoitti Räikkösen palaavan talliin kaksivuotisella sopimuksella.. Ferrari ilmoitti elokuussa 2015 Räikkösen jatkavan tallissa kaudella 2016, ja heinäkuussa 2016 Ferrari ilmoitti Räikkösen jatkavan myös kaudella 2017. Elokuussa 2017 Ferrari ilmoitti hänen ajavan vielä myös kauden 2018. Syyskuussa 2018 Räikkösen uutisoitiin siirtyvän Sauber-tallin kuljettajaksi kaksivuotisella sopimuksella.


title: Kimi Räikkönen

text: F1-sarjassa Räikkönen tunnetaan lempinimellä "Iceman", jonka McLaren-tallipäällikkö Ron Dennis antoi hänelle ennen kautta 2002. Nimi tulee hänen viileästä ja rauhallisesta olemuksestaan sekä välinpitämättömyydestään Formula 1 -lajin sisäisiin tapahtumiin.


title: Kimi Räikkönen

text: Räikkönen on eniten tienannut suomalaisurheilija ja oli maailman eniten tienaavien urheilijoiden listalla jaetulla toisella sijalla vuonna 2009. "Forbes"-lehti sijoitti hänet 36. sijalle maailman sadan vaikutusvaltaisimman julkisuuden henkilön listallaan vuonna 2008.


title: Kimi Räikkönen

text: Brittilehti "Daily Mail" sijoitti Kimi Räikkösen elokuussa 2009 31. sijalle maailman kaikkien aikojen 40 parasta formulakuljettajaa käsittelevällä listallaan.


title: Kimi Räikkönen

text: Joulukuussa 2017 Räikkönen nostettiin yhdessä muiden Formula 1:n maailmanmestareiden kanssa FIA:n uuteen Autourheilun kunniagalleriaan (Motorsport Hall of Fame)


title: Kimi Räikkönen

text: Räikkönen aloitti autourheilun karting-luokissa ja siirtyi vuonna 1999 ajamaan Ison-Britannian Formula Renault -sarjaa. Hän voitti sarjan kaudella 2000 Manor Motorsportin autolla. Samana vuonna Räikkönen ajoi Eurocup Formula Renault -sarjassa sijoittuen sarjan seitsemänneksi.


title: Kimi Räikkönen

text: Tämän jälkeen Räikkönen oli siirtymässä ylempään sarjaan. Hän osallistui Formula 3 -sarjan testeihin, joiden aikana Räikkönen pääsi neljässä kierroksessa muiden kuljettajien vauhtiin. F3-tallipäällikkö Anthony Hieatt on kuvaillut Räikköstä "suurimmaksi luonnonlahjakkuudeksi" kuljettajien maailmassa.


title: Kimi Räikkönen

text: Sauber-talli aikoi palkata ilman ajopaikkaa jääneen Williamsin Jenson Buttonin kisakuljettajakseen, mutta Button päätti tehdä sopimuksen Renault’n kanssa. Kilpailuinsinööri Jacky Eeckelaert otti yhteyttä Buttonin asioita ajaneeseen Steve Robertsoniin ja kysyi, onko heillä jotain toista lupaavaa kuljettajaa. Robertson alkoi markkinoida Räikköstä. Eeckelaert alkoi kysellä karting-piireistä kommentteja Räikkösestä ja sai kuulla hänen olevan muun muassa erittäin päättäväinen.


title: Kimi Räikkönen

text: Räikkönen sai mahdollisuuden todistaa taitonsa Sauber-tallille, kun hänen managerinsa Steve Robertson markkinoi suojattiaan tallipäällikkö Peter Sauberille erityislaatuisena kykynä. Syyskuussa 2000 Mugellossa järjestetyissä kolmipäiväisissä testeissä Räikkönen onnistui vakuuttamaan tallin kyvyistään, vaikka tallipäällikkö Sauber seurasikin testejä vain yhden päivän ajan. Ennen sopimuksensa julkistamista Räikkönen ajoi vielä kaksi testiä Sauberille. Räikkösen kehitys oli nopeaa, sillä hän kykeni toisena testipäivänään parantamaan aikojaan kolmella sekunnilla. Samoissa testeissä ajanut Michael Schumacher sanoi Eeckelaertille, että Räikkösessä on ajotyylin perusteella potentiaalia olla todella nopea.


title: Kimi Räikkönen

text: Ennen kautta oli epävarmaa, myönnettäisiinkö Räikköselle superlisenssi, F1-kilpailuihin osallistumiseen oikeuttava ajolupa, jonka kansainvälinen autoliitto FIA myöntää. Sen edellytyksenä on yleensä kilpailukokemus tietyistä pienemmistä formulaluokista, mutta Räikkösen ajama Renault-sarja on kuitenkin niin pieni luokka, ettei siinä hankittua kokemusta pidetty riittävänä.


title: Kimi Räikkönen

text: Tallipäällikkö Sauber piti lopulta ihmeenä, että Räikköselle myönnettiin lisenssi. Ainoa, joka äänesti Räikkösen lisenssiä vastaan, oli Flavio Briatore, joka äänesti sekä Benettonin että Minardin puolesta. FIA:n johtajana toiminut Max Mosley äänesti tyhjää. Monet epäilivät Räikkösen taitoja F1-auton ratissa, ja vähäisen kokemuksensa vuoksi häntä pidettiin jopa turvallisuusriskinä radalla.


title: Kimi Räikkönen

text: Räikkönen hiljensi epäilyt alusta alkaen ajamalla varmasti läpi kauden. Heti avauskilpailussaan Australian GP:ssä hän ylsi sijalle seitsemän, mutta hänen edellään saapuneelle kuljettajalle Olivier Panisille annettu 25 sekunnin aikarangaistus nosti Räikkösen kuudennelle sijalle ja kiinni yhteen pisteeseen. Räikkönen keräsi kauden aikana yhteensä yhdeksän MM-pistettä sijoittuen MM-sarjan kymmenenneksi. Räikkönen valittiin lisäksi vuoden 2001 tulokkaaksi.


title: Kimi Räikkönen

text: Seuraavaksi kaudeksi Räikköselle tarjottiin kuljettajan paikkaa monesta tallista. Oletettavasti Räikkönen kävi neuvotteluja muun muassa Ferrari-tallin kanssa, mutta sopimusta ei syntynyt. Kauden 2001 päätteeksi kaikkien aikojen toiseksi parhaiten menestynyt F1-talli McLaren osti Räikkösen sopimuksen korvatakseen uransa päättäneen Mika Häkkisen.


title: Kimi Räikkönen

text: McLarenilla ollessaan Räikkönen nousi sarjan huippukuljettajien joukkoon, mutta vaikeuksia tuottivat jatkuvat tekniset ongelmat. Noin 38 prosenttia Räikkösen McLarenille ajamista kilpailuista päättyi keskeytykseen.


title: Kimi Räikkönen

text: Kauden 2002 aluksi Räikkönen sijoittui ensimmäistä kertaa palkintokorokkeelle ollen Australian GP:n kolmas ja sijoittui aika-ajoissa 10 kertaa kauden 17 kilpailusta tallikaverinsa David Coulthardin edelle, mutta muuten kausi oli Räikköselle vaikea. Räikkönen joutui keskeyttämään peräti 10 kauden 17 kilpailusta. Kahdeksassa niistä syy oli tekninen vika, kerran kolari ja kerran oma ajovirhe. Paras kilpailusijoitus, toinen sija, tuli Ranskan GP:ssä. Myös voitto oli lähellä, sillä Räikkönen johti kilpailua vielä muutama kierros ennen maalia mutta ajoi öljyläikkään ja seuraavan mutkan pitkäksi. Michael Schumacher ajoi ohitse ja voitti kilpailun varmistaen samalla viidennen maailmanmestaruutensa. Koko kaudella Räikkönen pystyi neljään palkintopallisijoitukseen ja jäi MM-pisteissä kuudenneksi.


title: Kimi Räikkönen

text: Kauden 2003 McLaren aloitti vanhan auton kehitysversiolla, joka oli kohtuullisen nopea ja luotettava. Räikkönen sijoittui kauden neljässä ensimmäisessä vaiheikkaassa kilpailussa kaikissa palkintokorokkeelle ja voitti ensimmäisen kilpailunsa Malesian GP:ssä. Kauden aikana riitti myös ongelmia, kun McLaren ei koskaan saanut uutta autoaan kilpailukuntoon. Kehittämiseen tuhlatut resurssit söivät vanhan auton kilpailukykyä. Räikkönen joutui myös keskeyttämään johtamansa Euroopan GP:n moottoririkon vuoksi. Räikkönen taisteli kauden loppuun asti maailmanmestaruudesta, mutta joutui lopulta taipumaan kakkoseksi, kaksi pistettä Michael Schumacherille jääneenä. Räikkönen oli kauden aikana kymmenen kertaa palkintokorokkeella.


title: Kimi Räikkönen

text: Kausi 2004 oli jälleen vaikea suurimmaksi osaksi McLaren-Mercedeksen luotettavuuden vuoksi. Kauden seitsemästä ensimmäisestä kilpailusta Räikkönen keräsi vain yhden MM-pisteen. Räikkönen otti paalupaikan Britannian GP:ssä, jossa hän sijoittui toiseksi. Räikkönen voitti toisen kilpailunsa Belgian GP:ssä ja sijoittui lopulta neljästi palkintokorokkeelle. MM-pisteissä hän jäi seitsemänneksi. Kauden aikana Räikkönen voitti arvostetun Lorenzo Bandini -palkinnon.


title: Kimi Räikkönen

text: Kaudella Räikkönen ajoi jälleen realistisesti mestaruudesta. McLarenin auto oli luotettavampi kuin aiempina vuosina.


title: Kimi Räikkönen

text: Räikkönen nousi mestaruustaistoon mukaan voittamalla peräkkäin Espanjan ja Monacon osakilpailut. Nürburgringillä ajettu Euroopan GP päättyi kuitenkin Räikkösen kannalta mahdollisimman ikävästi: kilpailun puolenvälin jälkeen hän teki jarrutusvirheen, joka aiheutti renkaan vaurioitumisen. Epätasainen rengas johti eturipustuksen pettämiseen ja keskeyttämiseen kilpailun viimeisellä kierroksella. Kanadan GP:n Räikkönen voitti ottaen MM-pisteissä johtavaa Renault’n Fernando Alonsoa kiinni.


title: Kimi Räikkönen

text: Yhdysvaltojen GP:hen Räikkönen ei osallistunut, koska kaikki Michelin-renkaita käyttävät tallit vetäytyivät kilpailusta turvallisuuden vuoksi. Räikkönen kuitenkin halusi ajaa ja teeskenteli vielä lämmittelykierroksella radionsa olevan rikki. Useiden käskyjen jälkeen hänkin kuitenkin vetäytyi.


title: Kimi Räikkönen

text: Italian GP:ssä Monzassa Räikkönen ajoi F1-sarjan nopeusennätyksen 370,1 km/h, jonka rikkoi vasta 11 vuotta myöhemmin vuonna 2016 Valtteri Bottas.


title: Kimi Räikkönen

text: Kauden toiseksi viimeisen kilpailun Japanissa Räikkönen voitti 17. lähtöruudusta ohitettuaan pitkään kilpailua johtaneen Giancarlo Fisichellan viimeisellä kierroksella. Räikkönen keskeytti kaudella kahdesti. Hän voitti kaudella seitsemän osakilpailua, mutta jäi silti MM-pisteissä toiseksi Alonson viedessä mestaruuden 21 pisteen erolla.


title: Kimi Räikkönen

text: Räikkönen äänestettiin vuoden F1-kuljettajaksi ja rata-autoilijaksi maailmalla sekä myös vuoden autourheilijaksi Suomessa. Vuoden rata-autoilijan tittelin hänelle antoi arvostettu brittiläinen Autosport-lehti ja vuoden autourheilijatittelin Suomessa puolestaan AKK.


title: Kimi Räikkönen

text: Kauden 2006 alku oli takkuinen Räikköselle, vaikka hän keräsi neljästä ensimmäisestä kilpailusta huomattavasti enemmän pisteitä kuin vuotta aiemmin. McLarenin talvitestit olivat sujuneet takkuisesti eikä luotettavuusongelmiltakaan ollut vältytty. McLaren ei kuulunutkaan mestarisuosikkeihin. Räikkösen kausi alkoi surkeasti, kun suomalaisen auton takasiipi irtosi Bahrainin avauskilpailun aika-ajon ensimmäisellä nopealla kierroksella. Sisukas suomalainen taisteli kuitenkin autonsa kilpailun kolmanneksi ja kolmannessa kilpailussa Australiassa toiseksi. Vaikka auto osoittautui luotettavaksi ja Räikkönen ajoi tasaisesti pisteille, vauhdin puute ja muutamat keskeytykset tarkoittivat, että mestaruustoiveet saatettiin haudata. McLarenin vauhti kuitenkin hiukan parani Ranskan GP:n jälkeen, todisteena Räikkösen Saksasta, Unkarista ja Italiasta hankkimat paalupaikat. MM-pisteissä Räikkönen jäi lopulta viidennelle sijalle.


title: Kimi Räikkönen

text: 10. syyskuuta 2006 Monzan radalla ajetun Italian GP:n jälkeen Ferrarin tiedottaja ilmoitti, että Michael Schumacher päättäisi F1-uransa kuluvan kauden jälkeen ja että tallin kuljettajat kaudella 2007 olisivat Kimi Räikkönen ja Felipe Massa. Räikkönen ajoi tallissa kolme kautta ja saavutti jokaisella kaudellaan vähintään yhden osakilpailuvoiton.


title: Kimi Räikkönen

text: Kun Räikkösen Ferrari-sopimus lopulta julkaistiin, 13 kansainvälistä vedonlyöntitoimistoa piti häntä todennäköisimpänä maailmanmestarina, keskimääräisenä kertoimena 2,3. Talvitesteissä Räikkösen uusi tallikaveri Felipe Massa oli kuitenkin säännöllisesti häntä nopeampi.


title: Kimi Räikkönen

text: Kauden ensimmäisessä kilpailussa Australiassa Räikkönen ajoi voittoon saavutettuaan sekä paalupaikan, nopeimman kierroksen että voiton ensimmäistä kertaa urallaan samassa kilpailussa. Ferrarin epäselvä pohjaratkaisu kuitenkin kiellettiin kilpailun jälkeen, jolloin tallin tekninen etumatka McLareniin pieneni huomattavasti. Kolmen kisan jälkeen Räikkönen jakoi vielä MM-sarjan kärkipaikan Fernando Alonson ja Lewis Hamiltonin kanssa, mutta Espanjan GP:ssä keskeytykseen johtanut sähkövika pudotti Räikkösen MM-sarjan neljänneksi. Myöskään Ferrarin julkisuuteen ilmoittamat vastoinkäymiset tuulitunnelin kanssa alkukesästä eivät auttaneet asiaa. Kun myös seuraavat kolme kisaa olivat pettymyksiä, Räikkönen putosi pistejohtoon nousseesta Hamiltonista 26 pisteen päähän.


title: Kimi Räikkönen

text:
Räikkönen nousi takaisin MM-taisteluun voittamalla Ranskan ja Britannian GP:t. Molemmissa kilpailuissa hän ajoi voittoon ohittamalla kärkipaikalla ajaneen auton varikkokäyntien välisillä nopeilla kierroksilla. Euroopan GP, johon Räikkönen lähti paalupaikalta, päättyi keskeytykseen, mutta piste-ero MM-sarjaa johtaneeseen Hamiltoniin ei päässyt kasvamaan tämän jäätyä pistesijojen ulkopuolelle yhdeksänneksi. Räikkönen voitti myös kauden neljänneksi viimeisen kilpailun Belgiassa. Japanissa molemmat Ferrarin autot joutuivat varikolle ennen kisan alkua renkaista johtuneiden epäselvyyksien takia. Räikkönen ajoi kisassa kolmanneksi ja Massa oli kuudes. Kun kaksi kilpailua oli ajamatta, ero Hamiltoniin oli vielä 17 pistettä.
Kun MM-sarjaa johtanut Hamilton keskeytti Kiinan GP:n, jonka Räikkönen onnistui voittamaan, piste-ero kutistui. Päätöskilpailuun lähdettäessä Fernando Alonso oli neljän pisteen päässä ja Räikkönen seitsemän pisteen päässä Hamiltonista, joten kolmella kuljettajalla oli mahdollisuudet maailmanmestaruuteen. Päätöskisan alussa Hamilton kohtasi odottamattomia vaihteisto-ongelmia, jotka pudottivat hänet kauas kärjestä (huhujen mukaan Hamilton olisi kytkenyt vahingossa varikkorajoittimen päälle ajettuaan varikolta ulos). MM-pisteissä toiselta sijalta päätöskisaan lähteneen Alonson jäätyä kilpailussa kolmanneksi Räikkönen vei maailmanmestaruuden yhden pisteen erolla ennen McLarenin Lewis Hamiltonia ja Fernando Alonsoa. Tämänkin jälkeen mestaruuden varmistumista jouduttiin odottamaan vielä useamman tunnin ajan, kun sijoille 4–6 ajaneiden Nico Rosbergin, Robert Kubican ja Nick Heidfeldin autojen polttoaineen epäiltiin olleen liian viileää. Hylkäykset olisivat nostaneet Hamiltonin maailmanmestariksi, mutta kisatuomaristo päätti säilyttää sijoitukset ja olla rankaisematta kuljettajia tai talleja. Räikkösen mestaruus varmistui viimein 16. marraskuuta 2007, kun FIA hylkäsi McLarenin tapauksesta tekemän valituksen. F1-luokan maailmanmestaruus valittiin Suomen urheilugaalan vuoden merkittävimmäksi urheiluteoksi.


title: Kimi Räikkönen

text: Kaudella sarjassa otettiin käyttöön sääntömuutos, joka kielsi luistoneston. Kun testit alkoivat, kävi ilmi, että Räikkösellä oli vaikeuksia tottua luistonestottomaan ajamiseen. Hän onnistui ajamaan parhaimmillaan Bahrainin testeissä kaksi sekuntia kauden 2007 paalupaikka-aikaa nopeampia kierroksia.


title: Kimi Räikkönen

text:
Vedonlyöntitoimistot asettivat Räikkösen maailmanmestarisuosikikseen ennen kautta, ja muiden tallien kuljettajat asettivat Ferrarin ylivoimaiseksi kärkiautoksi. Monet myös puhuivat Räikkösen toisesta peräkkäisestä MM-tittelistä. Sen sijaan ex-maailmanmestari Alain Prost asetti Lewis Hamiltonin mestarisuosikiksi.
Kauden ensimmäisessä kilpailussa Australiassa ennusteet Ferrarin ylivertaisuudesta kuitenkin romahtivat. Räikkösen ja tämän tallitoveri Massan kisaviikonloppu olikin erittäin vaikea, ja molemmat ajoivat paljon ulos. Lopulta kilpailussa Räikkönen joutui keskeyttämään, mutta koska hän oli ajanut yli 90 % kilpailusta, merkittiin hänelle sääntöjen mukaan 1 MM-piste kahdeksannesta sijasta. Seuraavaksi ajetussa Malesian GP:ssä Räikkönen saapui maaliin ensimmäisenä ohitettuaan tallikaverinsa Massan varikkokäynnillä. Bahrainissa Räikkönen oli toinen. Espanjassa Räikkönen ajoi paalupaikan, nopeimman kierroksen ja kisan voiton. Turkissa Räikkönen oli kolmas ja Monacossa yhdeksäs. Kanadassa Räikkönen taisteli voitosta, mutta varikolla Lewis Hamilton ajoi hänen peräänsä, ja molemmat joutuivat keskeyttämään.


title: Kimi Räikkönen

text: Ranskassa Räikkönen onnistui ottamaan paalupaikan, mutta kilpailussa vaurioitunut pakoputki hidasti häntä niin, että Felipe Massa pääsi tallikaveristaan ohi. Räikkönen selvisi maaliin toisella sijalla, ja hänelle merkittiin myös jo viidennen kerran peräkkäin kaudella kisan nopein kierros. Unkarissa Räikkönen lähti kuudennesta lähtöruudusta sijoittuen lopulta kolmanneksi. Hän ajoi myös kilpailun nopeimman kierroksen kuudetta kertaa peräkkäin. Seuraavassa kilpailussa Valenciassa Räikkönen joutui keskeyttämään moottoririkkoon. Sitä ennen hän oli varikolla ollessaan lähtenyt liikkeelle jo ennen lähtölupaa. Moottorivian syy oli sama kuin Felipe Massalla Unkarissa.


title: Kimi Räikkönen

text: Belgiaan Räikkönen lähti neljännestä ruudusta. Hän onnistui nousemaan kärkeen heti alussa ja kävi pitkään taistelua voitosta McLarenin Lewis Hamiltonia vastaan. Kilpailu päättyi kuitenkin ulosajoon sateen alettua yllättäen. Kilpailun jälkeen Räikkönen paljasti, että olisi tullut varikolle hakemaan sadekelin renkaat, jos ei olisi törmännyt seinään. Italian Monzassa Ferrari julkisti Räikkösen vuoteen 2010 ulottuvan jatkosopimuksen. Aika-ajoissa sade hankaloitti Räikkösen ajoa, ja hän putosikin harvinaisesti jo toisessa osiossa. Kilpailussa Räikkönen sijoittui yhdeksänneksi ja ajoi jälleen kilpailun nopeimman kierroksen.


title: Kimi Räikkönen

text: Singaporen GP:hen Räikkönen lähti kolmannesta ruudusta, mutta useiden turva-autokierrosten jälkeen hän menetti sijoituksia ja lopulta keskeytti. Japanissa hän ajoi kolmanneksi mutta menetti mahdollisuutensa maailmanmestaruuteen. Kiinan GP:ssä Räikkönen lähti toisesta lähtöruudusta mutta päästi tallikaverinsa Felipe Massan (joka oli vielä mukana MM-taistelussa) ohitseen, sijoittuen kilpailussa kolmanneksi. Brasiliassa Räikkönen ajoi kolmanneksi kolmatta kertaa peräkkäin.


title: Kimi Räikkönen

text: Räikkönen oli loppupisteissä kauden kolmas ja sivusi samalla omaa ennätystään kauden aikana ajetuista kilpailun nopeimmista kierroksista (10).


title: Kimi Räikkönen

text: Kauden avauskilpailu Australiassa oli tulokastalli Brawn GP:n näytöstä. Räikkönen starttasi seitsemännestä ruudusta muttei kyennyt haastamaan kärkiautoja. Viisi kierrosta ennen maalia Räikkönen ajautui todennäköisesti ajovirheen johdosta ratavalliin vaurioittaen etusiipeään. Lopulta talli kehotti häntä keskeyttämään varotoimenpiteenä tasauspyörästössä ilmenneen vian vuoksi kaksi kierrosta ennen maalia. Malesiassa Räikkönen joutui keskeyttämään auton KERS-järjestelmän eristyksessä ilmenneen ongelman vuoksi.


title: Kimi Räikkönen

text: Kiinassa Ferrari päätti ajaa ilman KERS:iä sen luotettavuusongelmien vuoksi, vaikka molemmat kuljettajat olisivat halunneet käyttää järjestelmää. Kisassa Räikkönen oli lopulta kymmenes. Bahrainissa aika-ajoissa Räikkönen päätyi kymmennenneksi, mutta nousi kisassa lopulta kuudenneksi ja otti Ferrarille kauden ensimmäiset pisteet. Espanjaan Ferrari-talli sai autoonsa uusia osia. Räikkönen jäi aika-ajojen ensimmäiseen osioon, kun hän sekä talli olettivat jo ajetun ajan riittävän jatkoon. Näin ei kuitenkaan käynyt, vaan Räikkönen jäi 16. lähtöruutuun. Kisassa Räikkönen joutui keskeyttämään auton hydrauliikkaongelmien vuoksi. Monacossa Räikkönen otti kauden toistaiseksi parhaan lähtöruutunsa ajettuaan aika-ajoissa toiseksi. Myös kilpailussa Räikkönen ylsi kauden toistaiseksi parhaaseen sijoitukseensa oltuaan Brawn-kuljettajien jälkeen kolmas. Turkissa Räikkönen lähti ruudusta 6 mutta oli maalissa niukasti pisteiden ulkopuolella eli yhdeksäs. Britanniassa Räikkösen lähtöruutu oli 9, mutta heti lähdössä hän nousi viidenneksi. Epäonnistunut varikkotaktiikka pudotti hänet kuitenkin kahdeksanneksi.


title: Kimi Räikkönen

text: Saksassa Räikkönen oli seitsemäntenä, kunnes kolaroi Adrian Sutilin kanssa, mutta pystyi jatkamaan. Hän keskeytti vaurioituneen jäähdyttäjän aiheuttaman moottorivian takia. Unkarin GP:ssä Hungaroringillä Räikkönen saavutti kauden toisen palkintokorokesijoituksensa ollen toinen. Räikkönen nousi lähdössä ruudusta seitsemän sijalle neljä.


title: Kimi Räikkönen

text: Valenciassa Räikkönen voitti uuden tallitoverinsa Luca Badoerin aika-ajossa ja otti kauden toiseksi parhaan lähtöpaikan eli kuudennen lähtöruudun. Startissa Räikkönen nousi neljänneksi. Räikkönen onnistui ohittamaan Heikki Kovalaisen toisella varikkopysähdyksellä nousten kolmanneksi ja piti sijan loppuun saakka. Belgiassa Räikkönen onnistui voittamaan kisan kuudennesta ruudusta taistellessaan Fisichellan kanssa kisan alusta loppuun asti. Italian GP:n aika-ajoissa Räikkönen oli kolmas ja nousi lähdössä toiseksi ohi Force Indian Adrian Sutilin. Molemmat Brawn-kuljettajat ajoivat yhden pysähdyksen taktiikalla ja nousivat kaksoisvoittoon. Räikkönen nousi kolmanneksi, kun Hamilton osui seinään viimeisellä kierroksella.


title: Kimi Räikkönen

text: Singaporen GP:n jälkeen huhut Alonson siirtymisestä Ferrarille saivat vahvistuksen, kun hänen ilmoitettiin korvaavan Räikkösen seuraavalla kaudella. Ferrarin pääjohtajan Luca di Montezemolon mukaan Kimin puutteet olivat hänen vaitonaisuudessaan ja kyvyttömyydessään näyttää tunteita sekä myös heikoissa suorituksissa. Räikkösen itsensä mielestä potkujen todellinen syy oli Santanderin sponsorisopimus ja Santanderin halu saada Alonso talliin. Vuonna 2014 Räikkönen sanoi potkujensa jälkeen olleensa pettynyt ja loppuunpalanut. Tästä syystä hän päätti tehdä "jotain aivan muuta".


title: Kimi Räikkönen

text: Japanin GP:ssä Räikkönen ajoi neljänneksi. Brasilian GP:ssä Räikkönen kolaroi lähdössä Mark Webberin kanssa ja putosi kilpailussa kuudenneksi. Kauden päättäneessä Abu Dhabin GP:ssä Räikkönen oli 12.


title: Kimi Räikkönen

text: Välivuosiensa aikana Räikkönen ajoi useita kilpailuja rallin MM-sarjassa ja muutaman Nascarissa. Ralli oli Räikköselle jo ennestään tuttu laji, sillä hän oli tehnyt ensiesiintymisensä ralliauton ratissa tammikuussa 2009 Tunturirallissa, jossa hän sijoittui Fiat Abarth Grande Punto S2000:lla sijalle 13. MM-sarjassa Räikkönen debytoi samana vuonna Jyväskylässä, jossa hänen kilpailunsa päättyi ulosajoon.


title: Kimi Räikkönen

text: Jouduttuaan sivuun Ferrarilta Räikkönen neuvotteli sopimuksesta muun muassa McLarenin kanssa, mutta tuloksetta. Hän päätti pitää F1-sarjasta välivuoden. Välivuosiensa aikana Räikkönen ajoi rallin MM-sarjassa Citroënin kakkostallissa Citroën C4 WRC -autolla. Räikkösen kartanlukijana toimi Kaj Lindström.


title: Kimi Räikkönen

text: Räikkönen ajoi kaudella 2010 kaksitoista kolmestatoista osakilpailusta jättäen väliin Uuden-Seelannin rallin. Ensimmäisen kerran hän ajoi Citroënin C4 WRC -autolla Arctic Lapland Rallissa Rovaniemellä 29.–30.1.2010. Hän ajoi ulos tieltä kilpailun toisella erikoiskokeella mutta pääsi jatkamaan puolen tunnin päästä. Maalissa hänen laskettiin jääneen erikoiskokeilla kilpailun voittajalle Dani Sordolle keskimäärin noin sekunnin per ajettu kilometri.


title: Kimi Räikkönen

text: Kauden kolmannessa rallissa Jordaniassa Räikkönen oli kahdeksas ja nousi ensimmäistä kertaa urallaan MM-pisteille rallissa. Tämä teki hänestä ensimmäisen F1-kuljettajan argentiinalaisen Carlos Reutemannin jälkeen, joka on sijoittunut pisteille myös rallin MM-sarjassa. Kauden neljännessä kilpailussa Turkissa Räikkönen oli viides, jonka jälkeen ajetun Uuden-Seelannin rallin hän jätti väliin. Saksan rallissa Räikkönen ajoi ralliuransa ensimmäisen erikoiskoevoittonsa. Räikkönen keräsi kauden aikana 25 pistettä voittaen Vuoden Tulokas -palkinnon.


title: Kimi Räikkönen

text: Jäätyään ilman sopimusta Citroënin kanssa Räikkönen perusti oman yksityistallin. ICE 1 Racing nimeä kantanut talli käytti Citroënin autoa. Räikkönen suunnitteli ajavansa 10 kilpailua 13:sta.


title: Kimi Räikkönen

text: Kauden avanneessa Ruotsin rallissa Räikkönen sijoittui kahdeksanneksi, minkä jälkeen Räikkönen ilmoitti jättävänsä väliin Meksikon rallin. Meksikon jälkeen rallikaravaani suuntasi Portugaliin, jossa Räikkönen ajoi seitsemänneksi kartuttaen pistesaldonsa kymmeneen MM-pisteeseen. Seuraavassa Jordanian rallissa Räikkönen oli ajamassa uransa parhaaseen suoritukseensa, mutta kilpailun lopussa sattunut rengasrikko pudotti hänet kuudenneksi. Tämän jälkeen Räikkönen jätti väliin sekä Italian että Argentiinan rallit. Kreikan, Suomen ja Saksan ralleissa Räikkönen ajoi pisteille.


title: Kimi Räikkönen

text: Räikkösen oli tarkoitus osallistua Australian ralliin, mutta hän ilmoitti muutamaa päivää ennen kilpailun alkua vetäytyvänsä. Tapauksen seurauksena Räikkönen sai 16 200 euron sakot ja hänen tallinsa suljettiin valmistajien MM-sarjasta. Ranskan, Katalonian ja Walesin ralleissa Räikkönen keskeytti. Räikkönen saavutti kauden aikana 34 pistettä sijoittuen sarjan kymmenenneksi.


title: Kimi Räikkönen

text: Räikkösen ralliura päättyi virallisesti hänen siirryttyään takaisin Formula 1 -sarjaan kaudeksi . Jari-Matti Latvala uskoi, että Räikkösellä olisi ollut potentiaalia taistella kolmantena vuonnaan jopa palkintosijoista. Räikkösen ongelmina hän piti erikoiskokeiden nuotitusta ja niiden lukemista.


title: Kimi Räikkönen

text: Vuonna 2011 Räikkönen ajoi kaksi Nascar-sarjan kilpailua Kyle Busch Motorsports -tallissa, yhden kisan Trucks-sarjassa ja toisen Nationwide-sarjassa. Hän sijoittui 15:nneksi Trucks-sarjan kilpailussa ja sijalle 27 Nationwide-kilpailussa.


title: Kimi Räikkönen

text: Syksyllä 2011 Räikkösen huhuttiin palaavan Formula 1 -sarjaan Williams-tallissa kaudella 2012. Williams-tallin hallituksen puheenjohtaja Adam Parr sanoi Räikkösen olevan todella nälkäinen palaamaan. Räikkösen palkkaaminen jakoi Parrin mukaan vahvasti mielipiteitä tallin sisällä. Yksi jäsenistä oli jopa kutsunut sitä "kamalimmaksi virheeksi", jonka he voisivat tehdä. Loppukaudesta neuvotteluiden huhuttiin kariutuneen palkkaerimielisyyksien vuoksi.


title: Kimi Räikkönen

text: Kun Williams-neuvottelut katkesivat, uudet huhut sopimuksesta Lotuksen kanssa alkoivat liikkua. Marraskuun lopulla Lotus tiedotti Räikkösen tehneen kaksivuotisen sopimuksen tallin kanssa. Helmikuussa 2012 Räikkönen ajoi Formula 1 -autoa ensimmäistä kertaa kahteen vuoteen. Ajo suoritettiin testissä, jota varten Lotus sai erityisluvan FIA:lta.


title: Kimi Räikkönen

text: Kauden avanneen Australian GP:n aika-ajoissa Räikkönen epäonnistui aikakierroksella sattuneen ajovirheen takia jääden sijalle 18. Hän nousi kuitenkin yhden sijan Sergio Pérezin saaman lähtöruuturangaistuksen ansiosta. Räikkösen tallikaveri Romain Grosjean ajoi kolmanteen lähtöruutuun. Hän sai myös hyvän lähdön nousten kolme sijaa. Kilpailussa Räikkönen ajoi seitsemänneksi nousten viimeisellä kierroksella kolme sijaa. Kauden toisessa osakilpailussa Malesiassa Räikkönen päihitti tallitoverinsa ja ajoi muutamista virheistä huolimatta aika-ajossa viidenneksi osoittaen Lotuksen kilpailukyvyn. Vaihdelaatikon vaihtamisesta seurannut rangaistus pudotti Kimin kuitenkin lähtöruutuun 10. Kilpailussa Räikkönen ylsi niin ikään viidenneksi tehden myös kilpailun nopeimman kierrosajan.


title: Kimi Räikkönen

text: Kiinan GP:ssä Räikkönen taisteli jo palkintopallisijasta ajaessaan toisena, kun matkaa maaliin oli vain 7 kierrosta. Vain 15 sekunnissa hän kuitenkin tippui sijalle 14 renkaiden suorituskyvyn loputtua kesken. Kauden neljännessä osakilpailussa Bahrainissa Räikkönen ajoi yhdennestätoista lähtöruudusta toiseksi ja nousi palkintopallille ensimmäistä kertaa paluunsa jälkeen. Hän taisteli voitosta Red Bullin Sebastian Vettelin kanssa muttei pystynyt ohittamaan häntä. Espanjan GP:ssä Räikkönen lähti neljännestä ruudusta. Hän ohitti startissa tallikaverinsa Grosjeanin ja nousi kolmanneksi. Räikkönen piti kolmossijansa maaliin asti. Hän nousi samalla MM-pisteissä neljänneksi. Monacon GP:ssä Räikkönen lähti kahdeksannesta ruudusta, mutta tallin huonon taktiikan myötä hän jäi kilpailussa yhdeksänneksi. Kanadan GP:ssä Räikkönen sijoittui kahdeksanneksi. Räikkönen ajoi kolmatta kertaa kauden aikana palkintopallille Valenciassa, jossa hän sijoittui toiseksi. Hänen nousemistaan kohti kärkeä auttoivat huomattavasti kisan kärjessä ajaneiden Vettelin ja Grosjeanin teknisistä vioista johtuneet keskeytykset. Seuraavassa Britannian GP:ssä Räikkönen sijoittui viidenneksi ajaen kilpailun nopeimman kierroksen. Saksan GP:ssä Räikkönen ajoi neljänneksi mutta nousi myöhemmin kolmanneksi, kun toiseksi ajanut Vettel pudotettiin viidenneksi aikasakon myötä. Unkarin GP:ssä Räikkönen taisteli voitosta McLarenin Lewis Hamiltonin kanssa mutta sijoittui toiseksi. Belgian GP:ssä Räikkönen saavutti kauden parhaan aika-ajosijoituksensa ajamalla kolmanteen lähtöruutuun. Hän piti sijoituksensa kilpailussa.


title: Kimi Räikkönen

text: Räikkönen voitti Abu Dhabin GP:n yllättäen, kun McLarenin Lewis Hamilton keskeytti. Toiseksi tullut Ferrarin Fernando Alonso jäi hänestä 0,8 sekunnin päähän. Kilpailun aikana Räikkösen käymä radiokeskustelu tallin kanssa herätti paljon huomiota. Hän muun muassa vastasi kisainsinööri Simon Rennien antamiin ohjeisiin "Leave me alone, I know what I'm doing" ja kuittasi muistutuksen renkaiden lämmittämisestä "Yes, yes, yes, yes, you don't have to remind me every second". Kilpailun jälkeen Lotuksen tehtaalle tilattiin Räikkösen nimissä 500 "Leave me alone, I know what I'm doing" -tekstillä varustettua t-paitaa. Kilpailun jälkeisissä palkintokorokehaastatteluissa Räikkönen ja kolmanneksi sijoittunut Sebastian Vettel kiroilivat, minkä johdosta FIA joutui antamaan F1-talleille julkisen huomautuksen kuskien kielenkäytöstä. Yhdysvaltain GP:ssä Räikkönen teki uuden ennätyksen ajamalla yhteensä 1 121 kierrosta peräkkäin keskeyttämättä rikkoen aiemman 1 120 kierroksen ennätyksen. Kauden päättäneessä Brasilian kilpailussa Räikkönen sijoittui kymmenenneksi.


title: Kimi Räikkönen

text: Räikkönen sijoittui lopulta MM-sarjan kolmanneksi. Kauden aikana hänestä tuli kaikkien aikojen ensimmäinen kuljettaja, joka on ajanut maaliin kaikissa kauden 20 kilpailussa ja sijoittunut pisteille 19 kilpailussa kauden aikana. Räikkösestä tuli neljäs kuljettaja, joka on ajanut maaliin kaikissa kauden kilpailuissa. Aiemmin tähän olivat pystyneet Graham Hill () Michael Schumacher () ja Nick Heidfeld ().


title: Kimi Räikkönen

text: Kauden 2013 alkua leimasivat keskustelut kilpailuissa käytettävistä rengasseoksista ja Lotus-tallin mahdollisesta rengasedusta. Räikkönen lähti kauden avauskilpailuun, Australian GP:hen, seitsemännestä lähtöruudusta ja saavutti uransa kahdennenkymmenennen voiton ja saavutti Mika Häkkisen voittojen määrässä. Räikkönen tarvitsi voittoonsa yhden varikkokäynnin kilpakumppaneitaan vähemmän, minkä vuoksi Lotuksen uuden auton tulkittiin olevan erittäin hellä renkaille.


title: Kimi Räikkönen

text: Malesian GP:ssä Räikkönen piti perjantain harjoituksissa kuivissa olosuhteissa nopeinta vauhtia, mutta aika-ajojen kolmannella osiolla alkanut vesisade pudotti hänet seitsemänteen lähtöruutuun. Myöhemmin Räikkönen sai kolmen lähtöruudun rangaistuksen tuomariston katsottua hänen estelleen Nico Rosbergia. Kilpailussa Räikkönen sijoittui seitsemänneksi. Kiinan GP:n aika-ajoissa Räikkönen saavutti toisen sijan – Lotuksen siihen astisen historian parhaan ja Räikkösen ensimmäisen eturivin lähtöruudun paluun jälkeen. Kilpailun lähdössä Räikkönen putosi neljänneksi auton jäätyä sutimaan lähtöruudukkoon. Kierroksella 16 Räikkönen kolaroi kevyesti Sergio Pérezin kanssa yrittäessään ohittaa tätä ja sai autonsa keulaan reiän, joka hidasti häntä arviolta 0,25 sekuntia per kierros. Tästä huolimatta Räikkönen onnistui kuitenkin nousemaan kilpailun toiseksi. Hän sijoittui toiseksi myös Bahrainin ja Espanjan GP:ssä, jossa sivusi Nick Heidfeldin ennätystä peräkkäisissä maaliin ajetuissa kisoissa (33). Titteli siirtyi yksin Räikkösen nimiin Monacon GP:ssä, jossa hän sijoittui kymmenenneksi. Räikkönen ajoi vielä viidennellä sijalla 7 kierrosta ennen loppua, kunnes Sergio Pérezin ohitusyrityksestä aiheutunut rengasrikko pudotti Räikkösen pistesijojen ulkopuolelle. Räikkönen onnistui kuitenkin nousemaan kilpailun kymmenenneksi ja jatkamaan pisteputkeaan.


title: Kimi Räikkönen

text: Kanadan GP:ssä Räikkönen sijoittui yhdeksänneksi sivuten Michael Schumacherin 24 peräkkäisen kisan pisteputkea. Räikkönen otti Schumacherin ennätyksen kokonaan nimiinsä ajamalla viidenneksi Britannian GP:ssä. Räikkönen nousi kilpailussa toiselle sijalle kilpailun loppuhetkillä, mutta koska hän ei käynyt vaihtamassa renkaita turva-auton tultua radalle, hän putosi kilpailun viidenneksi Webberin, Alonson ja Hamiltonin ohitettua hänet paremmilla renkailla.


title: Kimi Räikkönen

text: Saksan GP:ssä Räikkönen taisteli kilpailun voitosta Sebastian Vettelin kanssa ja hävisi sekunnilla. Sijoitus oli Räikkösen uran paras Saksan GP:ssä. Unkarin GP:ssä Räikkönen nousi kuudennesta lähtöruudusta toiseksi pitäen kolmanneksi sijoittuneen Sebastian Vettelin takanaan. Samalla Räikkönen sivusi Sennan ja Schumacherin ennätystä Unkarin GP:ssä ajetuista palkintosijoista. Belgian GP:ssä Räikkönen keskeytti ensimmäistä kertaa kauden 2009 Saksan GP:n jälkeen etujarrujen petettyä. Tämän myötä Räikkösen ennätyksellinen 27 kilpailun pisteputki ja 38 kilpailun maaliinajettujen kilpailujen putki katkesi. Räikkönen olisi tarvinut kolme maaliinajettua kilpailua rikkoakseen Nick Heidfeldin 41 kilpailun ennätyksen.


title: Kimi Räikkönen

text: Italian GP:ssä Räikkönen epäonnistui aika-ajoissa jääden 11. ruutuun. Kilpailussa Räikkönen kolaroi lähdössä Sergio Pérezin kanssa ja jäi kilpailussa niukasti pistesijojen ulkopuolelle. Singaporen GP:ssä Räikkönen nousi turva-auton avittamana kolmannestatoista lähtöruudusta kolmanneksi. Samalla Räikkönen ajoi uransa 28. kolmannen sijoituksensa sivuten Rubens Barrichellon ennätystä uralla ajetuista kolmossijoista kilpailuissa. Korean GP:ssä Räikkönen ajoi toiseksi lähdettyään kilpailuun yhdeksännestä lähtöruudusta. Japanin GP:ssä Räikkönen saavutti aika-ajossa yhdeksännen lähtöruudun. Kilpailussa hän sijoittui viidenneksi ohittamalla näyttävästi kilpailun lopussa Nico Hülkenbergin.


title: Kimi Räikkönen

text: Intian GP:ssä Räikkönen lähti kuudennesta lähtöruudusta. Hän ajoi pitkään toisena mutta putosi seitsemänneksi renkaiden suorituskyvyn loputtua kesken. Räikkönen ajoi viimeisellä kierroksella kilpailun nopeimman kierroksen vaihdettuaan uudet renkaat. Toisena ajaessaan Räikkönen yritti puolustaa sijoitustaan tallikaveri Grosjeania vastaan suututtaen tallin pääinsinööri Alan Permanen. Permane käski Räikköstä tiimiradion välityksellä: "Kimi, mene vittu pois edestä!", johon Räikkönen vastasi: "Älä vittu huuda minulle ("Don't fucking shout at me")". Kilpailun jälkeen Permane sanoi "Auto, Motor und Sportin" haastattelussa olevansa "erittäin pettynyt" Kimiin ja väitti Twitterissä "Aftonbladetin" mukaan saaneensa radioviestinsä vuoksi tappouhkauksia Räikkösen faneilta. Räikkösen kapinointi sai paljon huomiota kansainvälisessä mediassa. Räikköstä puolustivat niin manageri Steve Robertson kuin myös Mika Häkkinen, joiden mielestä Permanen huutaminen ja kiroileminen oli ollut asiatonta. Seuraavana viikonloppuna ennen Abu Dhabin GP:tä Räikkönen ei osallistunut torstain lehdistötilaisuuteen. Vaikka Räikkönen oli aiemminkin jättänyt tilaisuuksia väliin, tulkittiin ratkaisu vastalauseeksi tallin toimintaa kohtaan. Motorsport.comin uutisoimien varikkohuhujen mukaan Räikkönen uhkasi jättää koko kilpailun väliin. Myöhemmin Räikkönen myönsi harkinneensa kilpailusta pois jäämistä, koska Lotus ei ollut maksanut hänen palkkaansa. Räikkönen sijoittui aika-ajoissa viidenneksi mutta joutui lähtemään kilpailuun viimeisestä lähtöruudusta, koska auton pohjalevy oli sallittua taipuisampi. Hän keskeytti ensimmäisellä kierroksella osuttuaan Giedo van der Garden takapyörään samalla hajottaen eturipustuksensa.


title: Kimi Räikkönen

text: Viikkoa ennen Yhdysvaltain GP:tä manageri Steve Robertson ilmoitti Räikkösen vetäytyvän kauden kahdesta viimeisestä kilpailusta selkäleikkauksen vuoksi. Räikkösen selkävaivat olivat Abu Dhabin GP:n jälkeen pahentuneet niin, että hän pystyi nukkumaan vain vahvojen kipulääkkeiden ansiosta. Räikkösen selkä leikattiin Salzburgissa päivää ennen vapaita harjoituksia, jonka jälkeen hän joutui pitämään neljän viikon sairausloman. Räikkösen Lotus-ura katkesi näin ennenaikaisesti. Räikkösen korvaajaksi epäiltiin Lotuksen testikuskia Davide Valsecchia ja Sauberin Nico Hülkenbergiä, kunnes Lotus ilmoitti, että Heikki Kovalainen tuuraa Räikköstä kauden kahdessa viimeisessä kilpailussa. Räikkönen sijoittui viimeisellä Lotus-kaudellaan sarjan viidenneksi oltuaan sarjan kolmannella sijalla ennen Yhdysvaltain GP:tä. Räikkönen päihitti kauden välisessä aika-ajovertailussa Grosjeanin 10–7.


title: Kimi Räikkönen

text: 11. syyskuuta 2013 Ferrari julkisti verkkosivuillaan tehneensä kahden vuoden sopimuksen Räikkösen kanssa. Ferrarin tallipäällikkö Stefano Domenicali kertoi olevansa mielissään Räikkösen paluusta talliin, kun taas Ferrarin entinen urheilujohtaja Cesare Fiorio sanoi Räikkösen olleen väärä valinta kuljettajaksi.


title: Kimi Räikkönen

text: Kauden ensimmäisissä aika-ajoissa Australian GP:ssä Räikkönen sijoittui vasta 12:nneksi pyörähdettyään ulos radalta toisen aika-ajo-osion lopussa. Kilpailussa Räikkönen sijoittui lopulta kahdeksanneksi. Myöhemmin Räikkösen sijoitus nousi pykälällä, kun toiseksi ajanut Daniel Ricciardo hylättiin liian suuren polttoainevirtauksen takia.


title: Kimi Räikkönen

text: Malesian GP:ssä Räikkönen oli sekä perjantain että lauantain harjoituksissa kolmen nopeimman joukossa. Sateisissa aika-ajoissa Räikkönen sijoittui kuudenneksi. Kilpailussa Räikkönen putosi joukon hännille Kevin Magnussenin osuttua hänen autonsa takarenkaaseen. Räikkönen sijoittui lopulta kilpailussa pistesijojen ulkopuolelle 12:nneksi.


title: Kimi Räikkönen

text: Bahrainin GP:ssä Räikkönen ajoi aika-ajoissa viidenteen ruutuun, mutta kilpailussa Ferrarin vauhti ei riittänyt haastamaan Mercedes-moottoreita käyttäviä talleja, ja Räikkönen putosi kilpailussa viimeiselle pistesijalle kymmenenneksi.


title: Kimi Räikkönen

text: Kiinan GP:ssä Räikkönen epäonnistui sateisissa aika-ajoissa jääden 11:nteen ruutuun. Kilpailussa Räikkönen sijoittui kahdeksanneksi.


title: Kimi Räikkönen

text: Espanjan GP:ssä Räikkönen sijoittui seitsemänneksi.


title: Kimi Räikkönen

text: Monacon GP:ssä Räikkönen sai hyvän startin nousten kuudennesta ruudusta neljänneksi. Räikkönen nousi vielä yhden sijan, kun edellä ajanut Vettel ajautui teknisiin ongelmiin. Räikkönen oli ajamassa ensimmäistä palkintosijaansa Ferrarille paluun jälkeen, mutta turva-auton aikana Marussian Max Chilton osui Kimin autoon ohitusyrityksen aikana, jolloin Räikkönen joutui tekemään ylimääräisen varikkokäynnin pudoten pistesijojen ulkopuolelle. Räikkönen ajoi kahdeksannella sijalla yrittäen ohittaa Kevin Magnussenia kilpailun lopussa Loews-mutkassa, mutta ohitus epäonnistui, ja molemmat autot osuivat ratareunukseen. Räikkönen ja Magnussen pääsivät jatkamaan matkaa, ja Räikkönen kävi varikolla vaihtamassa etusiiven ja uudet renkaat ajaen kilpailun nopeimman kierroksen, joka oli hänen uransa 40:s. Räikkönen sijoittui lopulta sijalle 12. Kilpailun jälkeen Magnussen piikitteli Räikköstä väittäen tämän tulleen vanhaksi ja juoneen ennen kilpailua. Kanadan GP:ssä Räikkönen ajoi uransa 200:nnen GP-kilpailun. Kilpailussa Räikkönen sijoittui lopulta viimeiselle pistesijalle kymmenenneksi muiden keskeytysten ansiosta. Räikkönen sijoittui kymmenenneksi myös Itävallan GP:ssä. Britannian GP:ssä Räikkösen aika-ajo meni pieleen sateen takia, ja hän jäi 20:nteen lähtöruutuun. Kilpailussa Kimi joutui keskeyttämään ensimmäisen kerran kauden aikana ajettuaan mutkan leveäksi ja menetettyään auton hallinnan yrittäessään palata radalle osuen seinään. Räikkönen ei loukkaantunut vakavasti ulosajossa. Saksan GP:ssä Räikkönen sijoittui pisteiden ulkopuolelle 11:nneksi. Unkarin GP:ssä Räikkönen jäi aika-ajoissa vasta 17. ruutuun Ferrarin oletettua hänen aikansa riittävän toiseen osioon, mutta Marussian Jules Bianchi ajoi ensimmäisen osion lopussa Räikköstä nopeamman ajan. Kilpailussa Räikkönen onnistui nousemaan kuudenneksi.


title: Kimi Räikkönen

text: Belgian kilpailussa Räikkönen taisteli loppukierroksille saakka Valtteri Bottaksen kanssa palkintosijasta ja sijoittui neljänneksi, joka oli Räikkösen kauden paras sijoitus. Samalla Kimi ohitti 1 000 MM-pisteen rajan. Räikkönen keräsi kauden aikana vain 55 pistettä sijoittuen sarjan 12:nneksi, mikä oli hänen kaikkien aikojen huonoin kautensa Formula 1:ssä. Kauden välisissä aika-ajovertailuissa Räikkönen hävisi tallikaverilleen Fernando Alonsolle selvästi 16–3.


title: Kimi Räikkönen

text: Kaudelle 2015 Räikkönen sai uuden tallikaverin Fernando Alonson lähdettyä tallista. Alonson tilalle tuli Red Bullilta lähtenyt Sebastian Vettel. Talvitestien perusteella Ferrarin nopeus oli parantunut aiemmasta kaudesta.


title: Kimi Räikkönen

text: F1-kauden avanneessa Australian GP:ssä Räikkönen lähti kilpailuun viidennestä lähtöruudusta. Lähdössä Carlos Sainz Jr. osui Räikkösen autoon, mikä pudotti hänet kahdeksanneksi. Renkaankiinnitys aiheutti ongelmia, joiden vuoksi Räikkönen joutui keskeyttämään kilpailun. Kilpailun jälkeen Ferrarin tallipäällikkö Maurizio Arrivabene kehui Räikkösen vauhtia, kun taas italialaislehti Autosprintin mukaan Räikkönen itse aiheutti pultin rikkoutumisen päästämällä kytkimen irti ensimmäisellä varikkokäynnillään, jolloin pulttipyssy rikkoi pultin kierteen.


title: Kimi Räikkönen

text: Malesian GP:ssä Räikkönen oli harjoitusten perusteella jopa haastamassa Mercedes-autoja. Aika-ajojen toisella osiolla alkanut vesisade pudotti Räikkösen 11. lähtöruutuun. Kilpailussa Felipe Nasr aiheutti Räikköselle rengasrikon, joka pudotti hänet viimeiseksi. Räikkönen kuitenkin nousi neljänneksi sivuten aiemman kauden parasta sijoitustaan. Kiinan GP:ssä Räikkönen oli myös neljäs. Bahrainin GP:ssä Räikkönen nousi ensimmäistä kertaa Ferrari-paluunsa jälkeen palkintopallille ajettuaan toiseksi. Hän ajoi myös kilpailun nopeimman kierroksen, jonka myötä hän nousi Alain Prostin rinnalle kaikkien aikojen toiseksi eniten nopeimpia kierroksia ajaneena kuljettajana (41). Räikkönen oli Bahrainissa myös harjoitusten nopein. Kanadan GP:ssä Räikkönen ajoi kauden parhaan aika-ajonsa startaten kilpailuun kolmannesta lähtöruudusta. Kilpailussa Räikkönen oli ajamassa kolmanneksi, kunnes pyörähti varikkokäyntinsä jälkeen, jolloin Valtteri Bottas pääsi Kimin edelle. Räikkönen vaihtoi toisella varikkokäynnillä superpehmeät renkaat ja aloitti hurjan takaa-ajon, mutta sijoittui lopulta kilpailun neljänneksi. Räikkösen nimiin jäi kuitenkin kilpailun nopein kierros, joka oli hänen uransa 42. nousten Alain Prostin edelle toiseksi eniten nopeimpia kierroksia ajaneeksi kuljettajaksi. Itävallan GP:ssä Räikkönen keskeytti Alonson ajettua hänen peräänsä. Britannian GP:ssä Räikkönen oli ajamassa viidenneksi, kunnes kilpailussa alkoi sataa, ja Räikkösen päätös hakea välikelin renkaat liian aikaisin pudotti hänet kahdeksanneksi. Unkarissa Räikkönen sai hyvän startin nousten kilpailun toiseksi. Räikkönen oli ajamassa toiseksi, kunnes hänen autostaan hajosi ERS-laite ja Räikkönen joutui keskeyttämään.


title: Kimi Räikkönen

text: Ennen Belgian GP:tä Ferrari ilmoitti Räikkösen jatkavan tallissa vuonna 2016 lopettaen spekulaatiot Räikkösen mahdollisesta korvaajasta. Räikkösen tilalle oli huhuttu muun muassa Valtteri Bottasta, Nico Hülkenbergia ja Daniel Ricciardoa. Belgian GP:n aika-ajoissa Räikkösen auto hajosi toisessa osiossa, ja Räikkönen starttasi lopulta ruudusta 16 muiden rangaistusten myötä. Kilpailussa Räikkönen sijoittui seitsemänneksi. Italian GP:ssä Räikkönen ajoi kauden parhaan aika-ajonsa startaten toisesta lähtöruudusta. Kyseessä oli Räikkösen ensimmäinen eturivin lähtöruutu sitten Kiinan GP:n 2013. Kilpailussa Räikkösen lähtö epäonnistui täydellisesti kytkimen luistattamisen takia, ja hän putosi viimeiselle sijalle. Räikkönen nousi kilpailussa lopulta viidenneksi. Singaporen GP:ssä Räikkönen ajoi kauden toisen palkintosijansa ollen kolmas. Samalla Räikkösestä tuli F1-historian eniten kolmossijoja ajanut kuljettaja. Räikkönen on ajanut yhteensä 29 kolmossijaa. Japanin GP:ssä Räikkönen sijoittui neljänneksi. Samassa kilpailussa Räikkönen ja Ferrari tekivät F1-historian nopeimman varikkopysähdyksen, kun Ferrarin mekaanikot vaihtoivat Räikkösen renkaat vain 1,85 sekunnissa. Venäjän GP:ssä Räikkönen sai hyvän startin ja nousi tallikaverinsa Sebastian Vettelin edelle neljänneksi, mutta menetti myöhemmin kilpailussa Vettelille sijoituksensa. Kilpailun viimeisellä kierroksella Räikkönen oli neljäntenä ja yritti ohittaa kolmantena ajavan Valtteri Bottaksen, mutta he osuivat toisiinsa, ja Bottas joutui keskeyttämään. Räikkönen onnistui kuitenkin jatkamaan kilpailuaan ollen maalissa viides, mutta tuomaristo langetti Räikköselle 30 sekunnin aikasakon, joka pudotti hänet kahdeksanneksi. Yhdysvaltain kilpailussa Räikkönen liukasteli kuivuvalla radalla päin ratareunoja rikkoen etusiipensä. Räikkönen pystyi jatkamaan kilpailuaan keskeyttäen kuitenkin myöhemmässä vaiheessa kilpailun jarruvikaan. Meksikon kilpailussa Räikkönen joutui jälleen keskeyttämään kolaroituaan Bottaksen kanssa. Brasilian kilpailussa Räikkönen oli neljäs. Kauden päättäneessä Abu Dhabin kilpailussa Räikkönen sijoittui kolmanneksi. Hän sijoittui MM-sarjassa neljänneksi saatuaan yhteensä 150 pistettä. Kauden aikana hän oli kolme kertaa palkintokorokkeella.


title: Kimi Räikkönen

text: Räikkönen joutui keskeyttämään kauden ensimmäisessä osakilpailussa Australian GP:ssä auton turbon ylikuumenemisen takia. Turbo syttyi vielä tuleen hänen ajettuaan jo varikolle. Moottori ei kuitenkaan vahingoittunut käyttökelvottomaksi. Kauden toisessa kilpailussa Bahrainin GP:ssä Räikkönen sijoittui toiseksi. Kyseessä oli Räikkösen kahdeksas palkintosija Bahrainin GP:ssä. Samalla Räikkönen ohitti Ayrton Sennan palkintosijojen kokonaismäärässä (81–80). Kiinan GP:ssä Räikkönen starttasi kolmosruudusta mutta kolaroi lähdössä tallikaverinsa Vettelin kanssa ja putosi kilpailun hännille. Hän onnistui lopulta nousemaan viidenneksi ohittaen lopussa muun muassa Lewis Hamiltonin ja Felipe Massan. Venäjän GP:ssä Räikkönen sijoittui kolmanneksi ajaen Ferrari-tallin 700. palkintosijan. Espanjan GP:ssä Räikkönen taisteli kilpailun voitosta Max Verstappenin kanssa mutta ei pystynyt ohittamaan häntä sijoittuen kilpailun toiseksi. Monacon GP:ssä Räikkönen ajoi seinään sateen liukastamalla radalla ja keskeytti kilpailun. Kanadan GP:ssä Räikkönen sijoittui kuudenneksi. Räikkönen palasi Itävallassa jälleen palkintokantaan nousten viimeisellä kierroksella kolmanneksi Mercedes-kuljettajien kolaroitua. Heinäkuun alussa Ferrari ilmoitti, että Räikkösen sopimusta jatketaan vielä kaudeksi 2017. Silverstonen GP heinäkuun 10. päivänä oli Räikkösen sadas GP Ferrarilla, ja hän sijoittui siinä viidenneksi voittaen tallikaverinsa Sebastian Vettelin ja nousi samalla kokonaispisteissä kolmanneksi. Unkarin GP:ssä Räikkönen epäonnistui sateisissa aika-ajoissa startaten vasta 14. lähtöruudusta. Kilpailussa Räikkönen onnistui nousemaan kuudenneksi ajaen myös kilpailun nopeimman kierroksen. Saksan GP:ssä Räikkönen oli myös kuudes. Belgian GP:ssä Räikkönen ajoi kauden parhaan aika-ajonsa startaten kilpailuun kolmannesta lähtöruudusta häviten eturiviin ajaneelle Max Verstappenille vain 17 sadasosaa. Kilpailun lähdössä Räikkösen tallikaveri Vettel osui Kimiin minkä seurauksena Räikkönen osui Verstappeniin. Tilanteesta aiheutuneen rengasrikon seurauksena Kimi putosi kilpailun viimeiseksi mutta onnistui nousemaan kilpailussa yhdeksänneksi. Italian GP:ssä Räikkönen oli neljäs. Sama sijoitus toistui Singaporen GP:ssä ja Malesian GP:ssä. Japanin GP:ssä Kimi oli viides. Yhdysvaltain GP:ssä Kimi joutui keskeyttämään renkaankiinnityksen epäonnistuttua. Meksikon GP:ssä Räikkönen oli kuudes. Brasilian GP:ssä Räikkönen starttasi sateiseen kilpailuun kolmannesta lähtöruudusta, mutta joutui keskeyttämään kilpailussa spinnattuaan seinään märällä radalla. Kauden päättäneessä Abu Dhabin GP:ssä Räikkönen oli kuudes. Räikkönen sijoittui pisteissä sarjan kuudenneksi voittaen aika-ajovertailussa Vettelin niukasti 11-10.


title: Kimi Räikkönen

text: Ennen kauden alkua Räikkönen ajoi Barcelonan testien nopeimman ajan 1.18,634 mikä antoi viitteitä Ferrarin vauhdin parantumisesta. Kauden avaavassa Australian GP:ssä Räikkönen sijoittui neljänneksi ajaen kilpailun nopeimman kierroksen. Kyseessä oli Räikkösen kuudes nopein kierros Australian GP:ssä. Kiinassa Räikkönen putosi viidenneksi lähdettyään matkaan ruudusta neljä. Bahrainissa Räikkönen oli neljäs. Venäjän GP:ssä Sotšissa Räikkönen lähti kilpailuun toisesta lähtöruudusta ensimmäistä kertaa sitten vuoden 2015 Italian GP:n. Kilpailussa Räikkönen oli kolmas Valtteri Bottaksen voittaessa siellä ensimmäisen osakilpailunsa. Räikkönen ajoi toisen kerran kauden aikana kilpailun nopeimman kierroksen. Espanjan GP:n ensimmäisellä kierroksella Räikkönen joutui keskeyttämään kilpailun kolaroituaan Valtteri Bottaksen ja Max Verstappenin kanssa. Monacon GP:ssä Räikkönen ajoi paalupaikalle niukasti ennen Vetteliä. Kyseessä oli Räikkösen ensimmäinen paalupaikka lähes yhdeksään vuoteen sitten Ranskan GP:n 2008 ja 128 kilpailuun. Samalla Räikkönen rikkoi Giancarlo Fisichellan 109 kilpailun ennätyksen mikä oli pisin aika kahden paalupaikan välillä. Räikkösen ajama aika oli myös nopein koskaan Monacossa ajettu paaluaika. Kilpailussa Räikkönen johti kilpailua varikkokäynnille saakka, jonka jälkeen Räikkösen tallikaveri Vettel ehti Kimin edelle ja voitti kilpailun Räikkösen jäätyä kilpailun toiseksi. Kanadassa Räikkönen sijoittui seitsemänneksi kärsittyään kilpailun lopulla jarruongelmista. Azerbaidžanissa Räikkönen kolaroi ensimmäisellä kierroksella Valtteri Bottaksen kanssa, ja kärsi myöhemmässä vaiheessa kilpailua rengasrikon, joka rikkoi auton lattian ja takasiiven. Räikkösen auto saatiin punaisten lippujen aikana kilpailukuntoon, mutta Räikkönen oli jo pari kierrosta kärkeä perässä ja keskeytti lopulta kilpailun. Itävallassa Räikkönen oli viides. Britannian GP:ssä Räikkönen starttasi eturivistä ja oli ajamassa toiseksi, kunnes kilpailun lopussa sattunut rengasrikko pudotti Räikkösen kolmanneksi. Unkarin GP:ssä Räikkönen starttasi toistamiseen eturivistä ja sijoittui kilpailun toiseksi talikaveri Vettelin voittaessa kilpailun. Kyseessä oli Räikkösen kahdeksas palkintosija Unkarin GP:ssä. Belgian GP:ssä Räikkönen oli neljäs ja Italian GP:ssä viides. Singaporen GP:ssä Räikkönen joutui keskeyttämään kolaroituaan kilpailun lähdössä Max Verstappenin ja Sebastian Vettelin kanssa. Malesian GP:ssä Räikkönen olisi startannut eturivistä, mutta Räikkösen auto ei toiminut matkalla lähtöruudukkoon ja hän ei päässyt osallistumaan kilpailuun lainkaan.. Japanin GP:ssä Räikkönen joutui vaihdelaatikon vaihdon takia starttaamaan kymmenennestä lähtöruudusta, mutta nousi kilpailussa viidenneksi. Yhdysvaltain GP:ssä Räikkönen ajoi maaliin neljäntenä, mutta hän sijoittui lopulta kolmanneksi, kun hänen edelleen ajanut Max Verstappen sai viiden sekunnin aikarangaistuksen tuomariston katsottua hänen ohittaneen Räikkösen kilpailun viimeisellä kierroksella sääntöjen vastaisella tavalla. Räikkönen ajoi kolmanneksi myös Meksikon GP:ssä ajaen uransa 90. palkintosijan. Brasilian GP:ssä Räikkönen oli jälleen kolmas. Kauden päättäneessä Abu Dhabin GP:ssä Räikkönen oli neljäs. Räikkönen sijoittui kauden aikana kerätyissä MM-pisteissä neljänneksi.


title: Kimi Räikkönen

text: Marraskuussa F1 Racing -lehden järjestämässä äänestyksessä Räikkönen äänestettiin Ferrari-tallin kaikkien aikojen toiseksi parhaaksi kuljettajaksi. Edelle nousi ainoastaan Michael Schumacher. Räikkönen sai äänistä 12,4 prosenttia.


title: Kimi Räikkönen

text: Kautta edeltävissä Barcelonan testeissä Räikkönen ajoi testien toiseksi nopeimman kierrosajan uusilla hyperpehmeillä renkailla osoittaen Ferrarin nopeuden. Tallikaveri Vettel ajoi testien nopeimman ajan vain 0,039 sekuntia Räikköstä nopeammin.


title: Kimi Räikkönen

text: Kauden ensimmäisissä aika-ajoissa Australiassa Räikkönen ajoi toiseen lähtöruutuun ja voitti Vettelin vain sadasosan erolla. Räikkösestä tuli samalla eniten eturivin lähtöruutuja ajanut suomalaiskuljettaja, kun hän ohitti Mika Häkkisen ennätyksen. Kilpailussa Räikkönen sijoittui kolmanneksi. Vettel taktikoi voiton, kun hän ohitti hyvin ajoitetun varikkokäynnin avulla Räikkösen ja kilpailua johtaneen Hamiltonin. Kauden toisessa kilpailussa Bahrainissa Räikkönen oli aika-ajoissa toinen, mutta joutui keskeyttämään kilpailun kolmannelta sijalta tallin epäonnistuessa renkaanvaihdossa, hänelle annettiin lähtölupa vaikka toista takarengasta ei oltu vielä vaihdettu ja tämän seurauksena eräs mekaanikoista jäi Räikkösen auton alle. Renkaan vaihtajalta murtui jalka kahdesta kohtaa.


title: Kimi Räikkönen

text: Kiinan GP:ssä Räikkönen ajoi kolmannen kerran peräkkäin eturiviin häviten paalupaikan Vettelille vain 87 tuhannesosan erolla. Kilpailussa Räikkönen putosi startissa neljänneksi Vettelin peittelyn takia ja Ferrarin viivyttäessä varikkokäyntiä Räikkönen putosi kuudenneksi mutta turva-auton tultua radalle Räikkönen onnistui nousemaan kilpailun kolmanneksi. Azerbaidžanin GP:ssä Räikkönen teki virheen aika-ajojen päätösosiossa ja jäi kuudenteen lähtöruutuun. Kilpailussa Räikkönen kolaroi ensimmäisellä kieroksella Esteban Oconin kanssa ja putosi pistesijojen ulkopuolelle, mutta onnistui lopulta nousemaan kilpailun toiseksi Red Bull -kuljettajien kolarista seuranneen turva-auton, Vettelin ajovirheen ja Bottaksen rengasrikon avittamana. Samalla Räikkönen rikkoi Michael Schumacherin ennätyksen ajamalla palkintokorokesijalle 26 eri kilpailussa. Espanjan GP:ssä Räikkönen joutui keskeyttämään teknisen vian seurauksena. Monacon GP:ssä Räikkönen ajoi neljänneksi. Kanadan GP:ssä Räikkönen oli kuudes. Ranskan GP:ssä Räikkönen onnistui nousemaan kuudennesta lähtöruudusta kolmanneksi. Itävallan GP:ssä Räikkönen ajoi toiseksi ajaen myös kilpailun nopeimman kierroksen 1.06,957, mikä oli samalla nopein kyseisessä kilpailussa ajettu nopein kierros koskaan.


title: Kimi Räikkönen

text: Britannian GP:ssä Räikkönen ajoi lähdön jälkeen kolarin Hamiltonin kanssa kolmannessa mutkassa ja sai siitä 10 sekunnin aikarangaistuksen ja kaksi rangaistuspistettä. Sijoitus kilpailussa oli lopulta kolmas. Saksan GP:ssä Räikkönen sijoittui jälleen kolmanneksi ajaen uransa 98 palkintosijan ohittaen Fernando Alonson uralla ajettujen palkintosijojen määrässä. Unkarin GP:ssä Räikkönen oli aika-ajoissa niukasti Vetteliä nopeampi. Sijoitus kilpailussa oli jälleen kolmas. Belgian GP:ssä Räikkönen oli harjoitusten perusteella kärkivauhdissa, mutta aika-ajojen kolmannessa osiossa Räikkösen autosta loppui polttoaine tallin virheen seurauksena, minkä takia Räikkönen ei pystynyt parantamaan aikaansa ja jäi kuudenteen ruutuun. Kilpailussa Daniel Ricciardo törmäsi Räikkösen perään, jolloin Kimin auton takarengas puhkesi ja takasiipi vaurioitui. Räikkönen joutui lopulta keskeyttämään kilpailun, jolloin hänen viiden peräkkäisen palkintosijan putki katkesi.


title: Kimi Räikkönen

text: Italian GP:ssä Räikkönen ajoi uransa 18:nnen paalupaikan F1-historian kaikkien aikojen nopeimmalla kierroksella, jonka keskituntinopeus oli 263,587 kilometriä tunnissa, mikä rikkoi Juan Pablo Montoyan vuoden 2004 ennätyksen 262,242 kilometriä tunnissa. Räikkönen ajoi samalla uuden Monzan radan virallisen kierrosennätyksen 1.19,119, mikä rikkoi Montoyan aiemmin nimissään olleen ennätyksen 1.19,525. Kilpailussa Räikkönen sijoittui toiseksi Lewis Hamiltonin ohitettua hänet kahdeksan kierrosta ennen maalia. Samalla Räikkönen ajoi uransa sadannen palkintosijan. Singaporen GP:ssä Räikkönen oli viides. Venäjän GP:ssä Räikkönen sijoittui neljänneksi ajaen uransa 200 pistesijan. Yhdysvaltain GP:ssä Räikkönen ajoi uransa 21. voiton ohittaen Mika Häkkisen eniten voittoja ajaneena suomalaiskuljettajana. Voitto oli Räikköselle ensimmäinen sitten Australian GP:n 2013 ja ensimmäinen Ferrarilla sitten Belgian GP:n 2009. Räikkönen rikkoi myös Riccardo Patresen ennätyksen pisin aika kahden voiton välillä ajamalla 113 kilpailua ilman voittoa. Räikkönen rikkoi myös Michael Schumacherin ennätyksen pisin aika ensimmäisen ja viimeisen voiton välillä 15 vuotta ja 212 päivää. Meksikon GP:ssä Räikkönen nousi kolmanneksi 10 kierrosta ennen loppua Ricciardon moottoririkon myötä. Samalla Räikkönen ajoi seitsemännen kolmossijansa kaudella sivuten Mark Webberin ennätystä kauden aikana ajetuista kolmossijoista. Räikkönen myös ohitti Fernando Alonson uralla pisteille ajettujen kilpailujen lukumäärässä.


title: Kimi Räikkönen

text: Kauden toiseksi viimeisessä kilpailussa Brasiliassa Räikkönen ajoi kolmanneksi ohittaen tallitoverinsa Vettelin palkintokorokesijoitusten määrässä, 12–11, vaikkakin Vettelillä on yhteensä enemmän pisteitä. Samalla Räikkönen otti Webberin ennätyksen nimiinsä kauden kahdeksannella kolmossijallaan ja sivusi omaa ennätystään kaudella ajettujen palkintosijojen määrässä. Kauden päätöskilpailussa Abu Dhabissa Räikkönen joutui keskeyttämään sähkövikaan. Räikkönen keräsi viimeisellä Ferrari-kaudellaan 251 pistettä sijoittuen pisteissä sarjan kolmanneksi. AKK valitsi Räikkösen jo viidennen kerran vuoden suomalaiseksi autourheilijaksi.


title: Kimi Räikkönen

text: Kimi Räikkönen siirtyy Sauberin kilpakuljettajaksi kausille 2019 ja 2020, hänen tilalleen Ferrarille tulee nuori Charles Leclerc.


title: Kimi Räikkönen

text: F1-sarjassa Räikkönen tunnetaan lempinimellä "Iceman", jonka McLaren-tallipäällikkö Ron Dennis antoi hänelle ennen kautta 2002. Nimi tulee hänen viileästä ja rauhallisesta olemuksestaan. Häntä pidetään hyvin persoonallisena F1-kuljettajana. Muun muassa entinen maailmanmestari Damon Hill on kutsunut häntä yhdeksi F1-sarjan tämän hetken harvoista kuljettajista, joilla on voimakas persoona. Myöhemmin Hill on luonnehtinut Räikköstä mystiseksi kuljettajaksi ja tietyllä tavalla lajin supertähdeksi.


title: Kimi Räikkönen

text: Räikkönen on nimennyt edesmenneen F1-mestari James Huntin esikuvakseen. Räikkösen omien sanojen mukaan taustalla on hänen yleisempi ihailunsa 1970-luvun formuloita kohtaan, jolloin rahat ja sponsorit eivät hallineet lajia yhtä voimakkaasti kuin nykyään, ja kilpaileminen oli yleisesti ottaen "rennompaa". Räikkönen on tunnettu nihkeästä suhtautumisestaan Formula 1 -sarjaan kuuluvaa politikointia ja mediahuomiota kohtaan.


title: Kimi Räikkönen

text: Kauden Abu Dhabin GP:ssä Räikkönen arvosteli talliaan poikkeuksellisen avoimesti: "Tämä paljasti harvoin nähdyn tunteellisen puolen Räikkösestä, joka on rakentanut itselleen imagon miehestä, jolla ei ole sellaista". "Hän on loppujen lopuksi tavallinen ihminen. Vaikka hän joskus tekisi hyvää työtä, hän kätkee senkin tarkasti rakennetun muurin taakse", kirjoitti BBC:n formulatoimittaja Andrew Benson. Kaudella Ferrari-tallipäällikkö Maurizio Arrivabene sanoi, että Räikkönen on kuljettaja, jonka pitää tuntea tiimin ja tallipäällikön tuki: "Hänet tunnetaan Jäämiehenä, mutta itse asiassa tämän Jäämies-imagon sijaan hän on kaveri, joka on hyvin herkkä."


title: Kimi Räikkönen

text: Yksi Räikkösen tunnuspiirteistä on hänen äänensä. Räikkönen on kertonut, että syy hänen persoonalliseen ääneensä johtuu siitä, kun hän kaatui viisivuotiaana polkupyörällä ja satutti kaulansa. Kaatumisessa hänen kaulaansa tuli mustelmia ja hänen äänihuulensa vaurioituivat. Räikkönen oli jo pienenä harvasanainen, ja huolestuneet vanhemmat päättivät viedä hänet terapeutille. Terapiassa Räikköselle tehtiin älykkyystestejä, jotka hän suoritti 20 minuutissa, vaikka keskivertoaikuisella niiden tekemiseen menee kolme tuntia. Terapeutti lähetti Räikkösen vanhemmille kirjeen, jossa hän kertoi, että Räikkönen on keskivertoa älykkäämpi, mikä saattaa olla syy hänen harvasanaisuuteensa.


title: Kimi Räikkönen

text: Kimi Räikkösen vanhemmat ovat Matti ja Paula Räikkönen Espoosta. Hänellä on myös isoveli Rami Räikkönen, joka ajaa rallia ja ratakilpailuja Suomessa. Matti Räikkönen menehtyi 22. joulukuuta 2010.


title: Kimi Räikkönen

text: Kimi Räikkösen mediakonsulttina ja asioidenhoitajana toimii Sami Visa. Managerina on hänen koko kilpauransa ajan Formula 3 -luokasta lähtien toiminut Steve Robertson.


title: Kimi Räikkönen

text: Peruskoulun jälkeen Räikkönen opiskeli ammattikoulun autolinjalla, joka kuitenkin jäi kesken Räikkösen keskityttyä kilpa-ajajan uraansa. Räikkönen on sotilasarvoltaan alikersantti. Hän palveli Lahden Urheilukoulussa.


title: Kimi Räikkönen

text: Räikkönen ei ole välttynyt kielteiseltä julkisuudelta, ja hänen värikkääksi väitetystä yksityiselämästään on kirjoitettu aika ajoin.


title: Kimi Räikkönen

text: Räikkönen seurusteli vuodesta 2001 malli Jenni Dahlmanin kanssa. Pariskunta meni naimisiin Hämeenlinnassa sijaitsevassa Vanajanlinnassa 31. heinäkuuta 2004. He erosivat vuoden 2013 alussa. Virallisesti avioero astui voimaan heinäkuussa 2014.


title: Kimi Räikkönen

text: Räikkösen puoliso on tuusulalaissyntyinen Minna-Mari ”Minttu” o.s. Virtanen. Heille syntyi 27. tammikuuta 2015 poika, joka sai nimekseen "Robin Ace Matias Räikkönen". Pari avioitui 7. elokuuta 2016 San Galganon luostarissa Toscanassa Italiassa. Minttu Räikkönen ilmoitti marraskuussa 2016 olevansa raskaana ja pariskunnan toinen lapsi syntyi toukokuussa 2017. Räikkösen tytär sai nimekseen "Rianna Angelia Milana Räikkönen".


title: Kimi Räikkönen

text: Räikkönen perusti vuonna 2006 yhtiön nimeltä Kurutie Custom Oy. Yritys toimii Espoossa henkilöautojen ja kevyiden moottoriajoneuvojen tukkukauppana. Kurutie Custom Oy:n hallituksen jäseninä toimivat Kimi Räikkösen lisäksi hänen veljensä Rami Räikkönen ja entinen puolisonsa Jenni Dahlman. Lisäksi Räikkösellä oli yhdessä managerinsa Steve ja David Robertsonin kanssa vuonna 2004 perustettu Formula 3 ja Formula BMW luokassa kilpaileva talli Räikkönen Robertson Racing. Räikkönen Robertson Racing myytiin loppuvuodesta 2010 Anthony Hieattille ja talli jatkaa tulevaisuudessa nimellä Double R Racing. Räikkösellä on Car Star -niminen yhtiö Sveitsissä.


title: Kimi Räikkönen

text: Suomen Posti (silloiselta nimeltään Itella) juhlisti Kimi Räikkösen F1-maailmanmestaruutta syyskuussa 2008 julkaistulla Kimi-aiheisella postimerkillä. Postimerkissä on kuvattuna myös Räikkösen tallin, Ferrarin, auto.


title: Kimi Räikkönen

text: Vuonna 2010 Räikkönen ilmoitti perustavansa tallin motocrossin MM-sarjaan. Ice One Racing nimeä kantava talli kilpailee sekä kuninkuusluokassa että MX2-luokassa.


title: Kimi Räikkönen

text: Kimi Räikkönen on vieraillut Arttu Wiskarin musiikkivideolla ”Sorateiden sankarit”.


title: Kimi Räikkönen

text: Räikkösellä ei ole toista nimeä. Kimi-Matias on hänen kaksiosainen etunimensä.


title: Kimi Räikkönen

text: Räikkösestä julkaistiin elokuussa 2018 Siltalan kustantama elämäkertakirja "Tuntematon Kimi Räikkönen", jonka kirjoitti Finlandia-palkinnonkin voittanut Kari Hotakainen. Kirja ilmestyy englanniksi, saksaksi, viroksi, hollanniksi, unkariksi ja japaniksi sekä ensi vuoden puolella kiinaksi, puolaksi ja italiaksi. Saksankielisen laitoksen kustansi Batei-Lübbe. Kirjan englanninkielinen versio, "The Unknown Kimi Raikkonen", ilmestyi Simon & Schuster -kustantamolta 18. lokakuuta 2018. Kirjaa myytiin vuonna 2018 191 384 kappaletta.


title: Kimi Räikkönen

text: Kimi Räikkönen osallistui puolisonsa Minttu Räikkösen kanssa vuoden 2017 Itsenäisyyspäivän vastaanotolle.• Abu Dhabin GP:ssä 2014 jaettiin tuplapisteet.


title: Lasse Lehtinen

text: Lasse Antero Lehtinen (s. 23. tammikuuta 1947 Kotka) on suomalainen poliitikko, toimittaja ja kirjailija. Hän toimi SDP:n kansanedustajana (1972–1983), europarlamentaarikkona (2004–2009) ja Kuopion kaupunginvaltuutettuna 1969–1980.


title: Lasse Lehtinen

text: Lehtinen tunnetaan myös "Haluatko miljonääriksi? "-televisio-ohjelman entisenä juontajana.


title: Lasse Lehtinen

text: Lehtisen isä Allan oli palopäällikkö Kuopiossa, missä Lehtinen kävi koulunsa vuosina 1957–1965. Hän valmistui ylioppilaaksi Kuopion lyseosta 1965. Lehtinen jatkoi opintojaan Helsingissä ja valmistui filosofian kandidaatiksi vuonna 1977. Lopputyönsä hän teki Tukholman yliopistolle.


title: Lasse Lehtinen

text: Lehtinen väitteli filosofian tohtoriksi (poliittinen historia) vuonna 2002 Oulun yliopistossa. Väitöskirjan "Aatosta jaloa ja alhaista mieltä. SDP:n ja Urho Kekkosen suhteet 1944–1981" tieteellinen taso herätti tuoreeltaan keskustelua ja muun muassa dosentti Juhani Suomi oli sitä mieltä, ettei teos täyttänyt väitöskirjan vaatimuksia. Lehtinen on jatkanut Suomen poliittisen historian parissa muun muassa Hannu Rautkallion kanssa kirjoitetulla, sotasyyllisyysoikeudenkäyntiä käsittelevällä teoksella "Kansakunnan sijaiskärsijät" (2005).


title: Lasse Lehtinen

text: Lehtinen työskenteli Yhtyneiden Kuvalehtien Seura-lehden toimittajana 1966–1969 ja Yleisradion tv-uutisten toimittajana 1969–1972.


title: Lasse Lehtinen

text: Vuoden 1972 eduskuntavaaleissa Lehtinen valittiin kansanedustajaksi Kuopion läänin vaalipiiristä. Hän toimi kansanedustajana kolme kautta vuoteen 1983. Puolueensa oikean laidan kulkijana Lehtinen ei ollut koskaan puheenjohtaja Kalevi Sorsan suosiossa, joten ministerinpaikat ja muut korkeat poliittiset tehtävät kiersivät hänet. Myöhemmin Lehtinen oli yksi Martti Ahtisaaren ”keksijöistä”, jotka ryhtyivät ajamaan politiikan ulkopuolista valtiosihteeri Ahtisaarta SDP:n presidenttiehdokkaaksi vuoden 1994 vaaleihin. Puolueen esivaalissa Ahtisaari löi Kalevi Sorsan ja nousi lopulta presidentiksi.


title: Lasse Lehtinen

text: Vuonna 2004 Lehtinen valittiin Euroopan parlamenttiin SDP:n edustajana 47 186 äänellä. Hän toimi parlamentissa yhden kauden.


title: Lasse Lehtinen

text: Kesällä 2011 Lehtinen ilmoitti tavoittelevansa SDP:n presidenttiehdokkuutta vuoden 2012 presidentinvaaleissa. Hän kuitenkin vetäytyi ehdokkuuden tavoittelusta Paavo Lipposen ilmoittauduttua mukaan kisaan saman vuoden elokuussa.


title: Lasse Lehtinen

text: Kansanedustajakausiensa jälkeen Lehtinen toimi lehdistöneuvoksena ulkoministeriössä 1983–1990. Hän työskenteli Suomen Lontoon suurlähetystössä 1985–1989 sekä ulkoministeriössä lähetystöneuvoksena 1989–1990 ja Amerin sidosryhmäjohtajana 1990–1993.


title: Lasse Lehtinen

text: Vuonna 2009 Lehtinen luopui Euroklubin puheenjohtajan tehtävistä yhdistyksen 20-vuotisjuhlissa johdettuaan klubia sen perustamisesta lähtien.


title: Lasse Lehtinen

text: Marraskuussa 2010 Lehtinen nimettiin Suomen jalkapallon pääsarjaa Veikkausliigaa hallinnoivan Jalkapalloliiga ry:n puheenjohtajaksi.


title: Lasse Lehtinen

text: Lehtisen kirjallinen tuotanto käsittää poliitikkojen muotokuvia, yhteiskunnallisia satiireja, asiaproosaa ja romaaneja. Hän on kirjoittanut kolumneja muun muassa Ilta-Sanomiin. Hänet muistetaan myös poliittisen, satiirisen "Hyvät herrat" -tv-sarjan käsikirjoittajana yhdessä Aarno Laitisen kanssa.


title: Lasse Lehtinen

text: Lehtisellä on Helsingissä toimiva vuonna 1984 perustettu Firma Brutto Oy -yritys, joka tuottaa sanomalehti- ja aikakauslehtiartikkeleita, kirjoja, televisio- ja näytelmäkäsikirjoituksia sekä ohjelmakokonaisuuksia.


title: Lasse Lehtinen

text: Vuodesta 1993 Lehtinen teki uraa itsenäisenä TV-tuottajana ja tuli tunnetuksi etenkin juontajana viihdeohjelmassa "Anteeksi kuinka?" (1993–1996) ja tietokilpailussa "Haluatko miljonääriksi?" (1999–2005).


title: Lasse Lehtinen

text: Lehtinen kirjoitti libreton Ilmajoen musiikkijuhlilla kaudella 2013–2014 kantaesityksenä saaneeseen Urho Kekkosesta kertovaan oopperaan, jonka Uljas Pulkkis sävelsi.


title: Lasse Lehtinen

text: Huhtikuussa 2012 Helsingin johtava kihlakunnansyyttäjä nosti Lehtistä vastaan syytteen törkeästä kunnianloukkauksesta liityen "Onni suosii rohkeaa" -romaaniin. Lehtinen vältti oikeudenkäynnin pyytämällä anteeksi.


title: Lasse Lehtinen

text: Elokuussa 2012 Erkki Aurejärvi ja 12 juristia tekivät poliisille tutkintapyynnön Lehtisen tupakoinnin vaarattomuuteen liittyvistä väitteistä. Perusteluna tutkintopyynnölle on, että Lehtinen olisi julkisesti valehdellut tupakan terveysvaaroista, pyrkinyt harhauttamaan kuluttajia ja viemään pohjan terveysviranomaisten varoituksilta. Tutkintapyyntö on tehty murhista ja murhanyrityksistä. Poliisi ei käynnistänyt tapauksesta tutkintaa. Lehtinen toimi Amer-yhtymä Oy:n Savumerkki-lehden toimittajana vuosina 1990–2002.Vuonna 2013 joukko arvovaltaisia kansalaisia esitti Lehtiselle professorin arvonimeä. Arvonimilautakunta teki vastatarjouksen ja esitti Lehtiselle samassa arvoluokassa olevaa Lehdistöneuvoksen arvoa, josta Lehtinen kieltäytyi. Seura-lehti käsitteli tapausta laajemmassa arvonimiä koskevassa artikkelissaan (lehti nro 44/2014) ja kirjoittaa mm. "Professori on tavallisimmin yliopiston virkamies, mutta professorin arvonimi voidaan antaa ansioituneelle kulttuurivaikuttajalle." "Ehdottajat listaavat Lehtisen monipuolisen yhteiskunnallisen uran toimittajana, poliitikkona, virkamiehenä, kirjailijana ja urheiluvaikuttajana."


title: Lasse Lehtinen

text: Lasse Lehtisen arvonimen puoltajat olivat Suomen Palloliiton puheenjohtaja Pertti Alaja, Sotainvalidien Veljesliiton pääsihteeri Markku Honkasalo, Suomen Jääkiekkoliiton puheenjohtaja Kalervo Kummola, ministeri Lauri Ihalainen, kansleri Risto Ihamuotila, Metsä Groupin vuorineuvos Kari Jordan, WSOY/Bonnier Books Finland kustantaja Leena Majander, Suomen Olympiakomitean puheenjohtaja Risto Nieminen, ministeri Christoffer Taxell ja ministeri Jutta Urpilainen.


title: Tupolev SB-2

text: Tupolev SB (, "Skorostnoi bombardirovštšik") tai Tupolev ANT-40 () oli Tupolevin Neuvostoliitossa vuosien 1934–1941 välillä valmistama kaksimoottorinen keskiraskas pommikone. Se oli yksi vertailuryhmänsä parhaista pommikoneista 1930-luvun puolivälissä.


title: Tupolev SB-2

text: Andrei Tupolevin johtama suunnitteluryhmä alkoi suunnitella pommikonetta vuonna 1933 Neuvostoliiton aerodynamiikan tutkimuslaitoksessa TsAGI:ssa. Lähtökohtana olivat aiemmat raskaat pommikoneprototyypit ANT-21 ja ANT-29. Koneen tullessa julkisuuteen Espanjan sisällissodassa sitä pidettiin aiheettomasti kopiona yhdysvaltalaisesta Martin B-10 koneesta.


title: Tupolev SB-2

text: Tavoitteeksi asetettiin huippunopeus 330 km/h, mutta Tupolev päätti ylittää ja pyrki yli 400 km/h:n huippunopeuteen. Lentokorkeustavoite oli 8 000 metriä ja lentomatkatavoite 800 kilometriä 500 kilon pommikuormalla.


title: Tupolev SB-2

text: Koneelle annettiin työnimeksi ANT-40, ja siitä tuli eräs ensimmäisistä neuvostoliittolaisista pommikoneista, jossa ei ollut avo-ohjaamoa. Sen pintalevyt olivat sileät ja niittien kannat upotettuja, jotta ilmanvastus saataisiin mahdollisimman pieneksi. Tyypin ensilennon suoritti K.K. Popov 7. lokakuuta 1934 kahdella ilmajäähdytteisellä 9-sylinterisellä 730 hevosvoiman Wright Cyclone -moottorilla ja 30. joulukuuta 1934 ranskalaisilla Hispano-Suizan moottoreilla.


title: Tupolev SB-2

text: SB:n sarjatuotanto alkoi vuonna 1936, kun konetyyppi oli läpäissyt valtion tyyppihyväksymiskokeet heinäkuussa 1935. Koneen sarjatuotantoversion siipeä suurennettiin, kärkiväli kasvoi 20,33 metriin ja pinta-ala 56,7 neliömetriin. Prototyypissä vastaavat mitat olivat 19 metriä ja 47,6 neliömetriä. Esisarjassa olleet Hispano-Suizan 760 hevosvoiman 12ybrs nestejäähdytteiset 12-sylinteriset V-rivimoottorit korvattiin Klimovin Hispano-Suizasta kehittämillä M-100A-moottoreilla, joissa oli 860 hv.


title: Tupolev SB-2

text:
Koneen aseistukseksi tuli nokkaan kaksi 7,62 mm:n konekivääriä ja takarunkoon yksi samanlainen ylöspäin ja yksi alaspäin. Pommikuormaksi tuli joko kaksi 250 kilon pommia välisiiven ripustimiin tai kuusi 100 kilon pommia pommikuiluun. Sarjatuotannon aikana konetta paranneltiin. Oleellista koneen kehityksessä oli, että moottoritehojen kasvattamisen myötä siihen saatiin 500 kg:n sijasta ensin
1 000 kg:n ja lopulta myös 1 500 kg:n pommikuorma. Lentokentän laatu vaikutti todelliseen kuormaan.


title: Tupolev SB-2

text: Huippunopeus kehittyi ensin 424 km/h:sta 450 km/h:iin ja sitten jopa 480 km/h:iin. Vuoden 1936 lopussa käyttöön otetun M-103 rivimoottorin teho oli 960 hv. M-100-moottoreilla varustettujen koneiden otsajäähdyttäjä korvattiin moottorin alla tunnelissa olevalla jäähdyttäjällä. Tämä versio sai typpimerkinnän SB-bis ja sillä tehtiin 2. syyskuuta 1937 korkeuslennon maailmanennätys, kun M. J. Aleksejev nousi 1 000 kilon hyötykuormalla 12 246 metrin korkeuteen.


title: Tupolev SB-2

text: Vuonna 1938 tuotannossa olleisiin koneisiin alettiin asentaa konekivääritorneja taka-ampumon tilalle, pohjaluukun konekivääri korvattiin ala-ampumolla, moottorigondoleja muotoiltiin uudelleen ja jäähdytystunnelin etuluukku poistettiin. Tämän tyypin merkintä oli SB-3. Vuotta myöhemmin alettiin suunnitella syöksypommittajaa, moottoreina 1 100 hv:n M-105P-rivimoottorit, siiven kärkiväli 18,5 metriä ja siiven pinta-ala 48,7 neliömetriä. Jäähdyttäjät olivat siivissä, samoin kuin syöksyjarrut. Tätä tyyppiä valmistettiin pieni sarja 1940–1941, tyyppimerkinnällä Ar-2. Sen korvasi kuitenkin rintamakäytössä pian tyyppi Pe-2. Koulutusta varten kehitettiin lisäksi kaksoisohjaimilla varustettu versio USB, jota valmistettiin pieni sarja.


title: Tupolev SB-2

text: Aeroflotille koneesta tehtiin muutamia kappaleita siviiliversioita, SB-2-tyypistä PS-40 ja SB-2bis-tyypistä PS-41. P40- palveli kuljetuskoneena muun muassa Leningradin ja Moskovan välillä 1936 alkaen. Avian tehtaalla Tšekkoslovakiassa valmistettiin lisäksi 1930-luvun lopussa lisenssillä pieni sarja SB-2-koneita merkinnällä B-71. Yhteensä tilattiin 101 pommikonetta ja 60 kaukotiedustelukonetta, mutta koneita valmistettiin arviolta 66 kappaletta. Vuonna 1939 suuri osa näistä koneista jäi Luftwaffen koulutus- ja maalinhinauskäyttöön, joskin 42 konetta toimitettiin Bulgariaan. Muutama kone lensi myös Slovakian tunnuksilla. Espanjaan toimitettiin 30-luvun lopulla 110 konetta ja Kiinaan 292 konetta.


title: Tupolev SB-2

text: B-71-koneet huomioon ottamatta SB-2-koneita valmistettiin kaiken kaikkiaan yhteensä 6 656 kappaleta. Massatuotanto aiheutti laatu- ja luotettavuusongelmia, ja lentäjät kutsuivat konetta toisinaan nimellä ”svolotš bezdarnaja”, surkea tekele .


title: Tupolev SB-2

text: Kone oli kolmipaikkainen, kaksimoottorinen, metallirakenteinen ja siinä oli vapaasti kantava keskitaso. Runko oli jäykkää kokometallista kuorirakennetta, duraalijäykistein, -kaarin ja -levyin. Siipi oli teräs- ja duraalirakennetta, verhottu duraalilevyillä. Ohjainpinnoissa oli duraalikehikko ja -levyverhous. Koneessa oli katettu ohjaamo, sisään vedettävät laskutelineet ja hydrauliset laskusiivekkeet. Koneen tyhjäpaino oli 4 893 kg ja lentopaino 7 734 kg. Potkurina oli metallinen VISh-2 säätöpotkuri tai VIŠ-22 vakiokierrospotkuri.


title: Tupolev SB-2

text: SB-2- ja SB-2bis-tyyppien aseistuksena oli nokka-ampumossa kaksi 7,62 mm:n ŠKAS-konekivääriä, tulinopeus 1 800 laukausta minuutissa, ja liukukuomulla varustetussa taka-ampumossa yksi tällainen ase, samoin kuin rungon alla olevassa ampumossa. Koneen rungon pommikuilussa oli RMS 50-100/1 -ripustin kuudelle 100 kilon pommille pystyasennossa tai kuudelle 50 kilon pommille vaaka-asennossa tai kahdelle 200 kg:n syvyyspommille. Kummassakin keskisiivessä oli RMS 250/1 -ripustin kahdelle 250 kg:n pommille tai 200 kg:n syvyyspommille. Pommitustähtäin oli Goertz I tai OPB-1. Koneen radiolaite oli venäläinen RS-bis ja puhelulaite SPU-3M.


title: Tupolev SB-2

text: Sotatoimiin SB-2-koneet osallistuivat ensimmäisen kerran Espanjan sisällissodassa lokakuun lopussa 1936. Kone oli nopeampi kuin vastustajan hävittäjät ja sai kutsumanimen ”Katjuša”. Konetyyppi oli rintamakäytössä ensilinjan pommikoneena vuoteen 1943 saakka, minkä jälkeen ne siirrettiin yhteys- ja kuljetuskoneiksi. SB-koneet osallistuivat myös muun muassa vuodesta 1937 alkaen Kiinan sotiin, Neuvostoliiton ja Japanin taisteluihin 1930-luvulla Mongoliassa, Suomen talvisotaan sekä Neuvostoliiton ja Japanin sotaan 1945.


title: Tupolev SB-2

text: 1930-luvun lopun nopeat SB-2:t olivat Suomelle talvisodassa yllätys, koska Suomi oli hankkinut hollantilaisia Hollannin Itä-Intian heikkotasoisille lentokentille suunniteltuja kiinteällä laskutelineellä suunniteltuja Fokker D.XXI -hävittäjiä. Ilmavoimien päähävittäjätyyppinä olleen Fokkerin huippunopeus oli 418 km/h, kun taas SB-2:n 424 km/h. Suomen hankintapäätöksiä tehtäessä Neuvostoliiton pommituslennostojen päätyyppi oli hitaampi, 1930-luvun alun TB-3, mihin Fokkerinkin ominaisuudet olivat riittäneet. Suomessa parhaaksi käytännön nopeudeksi saatiin 50 km/h vähemmän, mutta moottoreiden asetuksia ei välttämättä hallittu.


title: Tupolev SB-2

text: Talvisodan aikana Suomeen saatiin sotasaaliina kahdeksan pakkolaskun tehnyttä SB-2 ja SB-2bis-tyyppistä konetta, jotka merkittiin ensin VP-10, VP-11, jne. tunnuksin, myöhemmin VP-1, VP-2, jne. tunnuksin ja edelleen SB-1, SB-2, jne. tunnuksin. Jatkosotaa varten Saksan sotasaalisvarikolta ostettiin yhteensä kuusitoista SB-3-konetta, jotka tuotiin osiin purettuina kolmessa erässä, viimeinen 27. elokuuta 1942.


title: Tupolev SB-2

text: 29. tammikuuta 1940 yksi SB-2 pakkolaskeutui Köyliönjärven jäälle. Konetta oli tulitettu Pyhäjärven lentokentältä kivääriaseilla. Lentotukikohdan sotilaat ja Köyliön suojeluskunta menivät koneelle ja kävivät tulitaistelun kolmen lentäjän kanssa, joista kaksi kuoli ja yksi antautui. Lentäjät sytyttivät koneen palamaan ja se tuhoutui.


title: Tupolev SB-2

text: Kaiken kaikkiaan Suomen ilmavoimilla oli yhteensä 24 SB-2, SB-2bis- ja SB-3 -konetta. Näiden suomalaisten koneiden historia on seuraava:


title: Tupolev SB-2

text: Suomalaiset sotilasinsinöörit tekivät useita matkoja Neuvostoliiton vallatuille alueille sekä Saksaan etsimään ja tarkastamaan saatavilla olleita koneita tai niiden komponentteja. Suomessa kunnostetut ja korjatut koneet pyrittiin standardoimaan Klimov M 103- moottoristen versioiden mukaisiksi ja osa koneista rakennettiin käytännössä uudelleen.


title: Tupolev SB-2

text: Ilmavoimien kalustoluettelosta kaikki koneet olivat romutettuina tai muuten poistettu 2. tammikuuta 1950 mennessä. Pitkäikäisin koneista oli SB-1, jolla lennettiin lähes 400 tuntia vuodesta 1940 alkaen. Epäonnisin oli VP-3, jolle kertyi vain noin yhdeksän tuntia lentoaikaa kahden viikon aikana kesällä 1941.


title: Tupolev SB-2

text: Suomen ilmavoimien historian mukaan Erillinen Lentolaivue (Er.LLv.) muutettiin 31. toukokuuta 1941 Lentolaivue 6:ksi (LeLv 6). Se oli ensin alistettu Merivoimien Esikunnalle, mutta siirrettiin 16. marraskuuta 1942 vasta perustettuun Lentorykmentti 5:een, joka toimi ensin Merivoimien komentajan alaisuudessa ja 13. helmikuuta 1943 alkaen ilmavoimien komentajan alaisuudessa. Laivueen nimi muuttui Pommituslentolaivue 6:ksi (PLeLv 6) 14. helmikuuta 1944. Se toimi vielä Lapin sodassa sukellusveneiden etsintä- ja torjuntatehtävissä Ahvenanmerellä, Selkämerellä ja läntisellä Suomenlahdella. Viimeinen sotalento tehtiin 22. maaliskuuta 1945, kun yksi kone etsi sukellusvenettä Turku-Hanko-Utö-Bengtskär-Turku -reitillä sellaista havaitsematta. Lapin sodassa koneilla tehtiin yhteensä 84 sukellusveneen etsintälentoa, kaikki tuloksettomia. Yhtään konetta ei menetetty. Helmikuun lopussa 1945 osa koneista varastoitiin lentovarikolle ja loputkin lennettiin sinne 4. huhtikuuta 1945.Viitteet


title: Pulkovo Aviation Enterprise

text: Pulkovo Aviation Enterprise () on entinen venäläinen valtio-omisteinen lentoyhtiö. Nimensä se sai Pietarissa sijaitsevan Pulkovon lentoaseman mukaan. Yhtiö perustettiin Aeroflotin paikalliseksi osastoksi Leningradissa 24. kesäkuuta 1932. Lokakuussa 2006 se sulautettiin yhteen toisen, sitä pienemmän ja uudemman valtiollisen yhtiön GTK Rossijan kanssa, ja uuden yhtiön nimeksi tuli Rossija.


title: Pulkovo Aviation Enterprise

text:
Tammikuussa 2005 Pulkovo Aviation Enterprise lensi säännöllisesti seuraaviin kohteisiin:
Heinäkuussa 2006:22. elokuuta 2006 yhtiön Tupolev Tu-154 -matkustajakone matkalla Anapasta Pietariin syöksyi maahan lähellä Donetskia Ukrainassa . Kaikki 160 matkustajaa ja kymmenen hengen miehistö kuolivat. Matkustajista viisi oli ulkomaalaisia, heistä yksi oli 21-vuotias oululainen insinööriopiskelija, jolla oli Suomen ja Venäjän kaksoiskansalaisuus.


title: Pulkovo Aviation Enterprise

text: Onnettomuuden syyksi on kerrottu ukkosmyrsky.


title: Iljušin

text: Iljušin (Илью́шин) on venäläinen lentokonesuunnittelutoimisto ja -valmistaja. Sen perustaja Sergei Iljušin aloitti lentokoneiden suunnittelun 1926.


title: Iljušin

text: Yhtiön paljon käytettyjä siviililentokoneita ovat Iljušin Il-62 ja Iljušin Il-86.


title: Iljušin

text: Iljušinin suunnittelemia lentokonemalleja, kylmän sodan ajalta on mainittu myös NATO-koodinimi lainausmerkeissä. Sitä aiemmat koneet osallistuivat toiseen maailmansotaan. Osa Iljušinin lentokoneista on matkustajalentokoneita.


title: Käkilinnut

text: Käkilinnut ("Cuculiformes") on lintulahko, johon kuuluu käkien heimoa ja noin 140 lajia. Lahko on kiistanalainen, ja hoatsinit ja turakot ovat ollet aiemmin osa käkilintujen lahkoa.


title: Käkilinnut

text: Suomessa on tavattu kaksi käkilintulajia: käki ja harakkakäki.


title: Tupolev Tu-4

text: Tupolev Tu-4 () on neuvostoliittolainen strateginen pommikone, jota käytettiin 1940-luvun lopulta 1960-luvun puoliväliin. Se perustui neljään Neuvostoliiton haltuun joutuneeseen Yhdysvaltain ilmavoimien B-29 Superfortress -koneeseen.


title: Tupolev Tu-4

text: Toisen maailmansodan aikana lukuisia erityyppisiä USAAF:in koneita, muun muassa Lentäviä linnoituksia, laskeutui Neuvostoliiton alueelle tai toimi sieltä käsin esimerkiksi USAAF:n suorittaessa pommituslentoja Saksaa vastaan.


title: Tupolev Tu-4

text:
Japanille Neuvostoliitto ei kuitenkaan julistanut sotaa ennen kuin vasta Tyynenmeren sodan loppuvaiheessa elokuussa 1945, joten virallisesti se oli puolueeton Yhdysvaltain ja Japanin välisessä sodassa. Sotatoimet Mantšuriassa Neuvostoliitto aloitti Japanin keisarikuntaa vastaan vasta 9. elokuuta 1945 siirrettyään suuren määrän joukkoja Saksan antauduttua Euroopasta Aasiaan.
Ensimmäinen B-29-5 BW -pommittaja, "Ramp Tramp" (numero 42-6256) laskeutui varakentälle Vladivostokiin 29. heinäkuuta 1944 palatessaan japanilaisia vastaan suoritetulta pommituslennoltaan Mantšuriasta.


title: Tupolev Tu-4

text: Toinen B-29, "Cait Paomat II", gaelin kielellä" Pyhä Katariina" (numero 42-93829), putosi Habarovskin itäpuolelle 20. elokuuta 1944. Sen miehistö hyppäsi laskuvarjolla ja joutui internoiduksi Neuvostoliiton puoluettomuuspolitiikan mukaisesti.


title: Tupolev Tu-4

text: Kolmas pommikone, "General H.H. Arnold Special" (numero 42-6365) vaurioitui pommituslennolla Omuran Kiušulla ja laskeutui Vladivostokiin 11. marraskuuta 1944. Senkin miehistö internoitiin.


title: Tupolev Tu-4

text: Sama toistui "Ding How:n" kohdalla (numero 42-6358) 21. marraskuuta 1944. Miehistöjen siirto Teheraniin järjestettiin tammikuussa 1945, mutta ensimmäinen, kolmas ja neljäs kone jäivät kokonaisina, ja toinen kone hylkynä Tupolevin tutkittaviksi.


title: Tupolev Tu-4

text: Saksalainen lehti "Die Kurier" julkaisi 11. marraskuuta 1946 artikkelin, jonka mukaan Neuvostoliitto valmisti B-29-koneiden kopioita. Neuvostoliittolaisten sanottiin yrittäneen ostaa B-29:n pyöriä, renkaita ja jarruja. Heinäkuussa 1947 Tupolev Tu-4 -koekone lensi 5 100 kilometriä 6 000–8 000 kilon kuormalla 10 000 metrin korkeudessa 550 kilometrin tuntinopeudella.


title: Tupolev Tu-4

text: Ilmailunäytöksessä 1947 Moskovassa nähtiin neljä B-29:ää, joista kolmen arveltiin olevan USAAF:lle kuuluvia, Neuvostoliittoon laskeutuneita koneita, ja neljäs vaikutti kuljetuskone Tupolev Tu-70:ltä. Myöhemmin on selvinnyt, että kone oli pommikoneen neuvostokopio, Tupolev Tu-4. Koneen moottorit (Švetsov AŠ-73TK) oli kehitetty Švetsov 25:stä, joka puolestaan oli lisenssiversio yhdysvaltalaisesta Wright R-1820-F3 Cyclonesta.


title: Tupolev Tu-4

text: Kehitysvaiheessa koneessa oli lukuisia teknisiä ongelmia. Vuoden 1949 loppuun mennessä oli valmistettu jo 300 konetta, jotka osoitettiin kaukolentovoimille. Muutamasta koneesta tuli merivoimien kaukotiedustelukoneita. Neuvostoliiton ilmavoimilla oli 1949 kyky pommittaa ydinasein Yhdysvaltoja. Neuvostoliitto räjäytti ensimmäisen 20 kilotonnin atomipomminsa 29. elokuuta 1949 Semipalatinskissa ja toisen 40 kilotonnin pommin 24. syyskuuta 1951. Kolmas pommi pudotettiin Tupolev Tu-4:stä 18. lokakuuta 1951.


title: Tupolev Tu-4

text: Muodostuneen uhan torjumiseksi Yhdysvallat paransi tutkaverkostoaan, ilmavalvontajoukkojaan ja tutkakoneitaan, loi Nike-ilmatorjuntaohjukset ja hankki suihkukäyttöisiä torjuntahävittäjiä.


title: Tupolev Tu-4

text: Kaiken kaikkiaan arvellaan rakennetun 1 200 Tupolev Tu-4:ää, joista osa päätyi Kiinan kansantasavallalle, missä niitä käytettiin vielä vuonna 1968. Kiinan kansantasavallan ilmavoimien kehitys kärsi Neuvostoliiton ja Kiinan kansantasavallan välirikosta 1950-luvun lopulla ja se joutui venyttämään vanhentuneiden tyyppien palveluskäyttöä aina 1970-luvulle asti.


title: Tupolev Tu-4

text: Neuvostoliitossa vanhentuneet Tu-4-koneet siirrettiin kuljetuslaivueille korvaamaan Lisunov Li-2:ia ja Iljušin Il-4:ia. Tupolev Tu-4:n korvasi kuljetuskoneena Antonov An-12.


title: Kehrääjälinnut

text: Kehrääjälinnut ("Caprimulgiformes") on lintujen lahko, jonka lähes kaikki lajit ovat hyönteissyöjiä ja yölintuja. Lahko on saanut nimensä kehräämistä muistuttavan äänen takia.


title: Kehrääjälinnut

text: Kehrääjälintujen lahkoon kuuluu viisi heimoa. Varsinaisten kehrääjien ("Caprimulgidae") heimon lajeja tavataan lähes kaikkialla maapallolla. Ainoa Suomessa esiintyvä laji on kehrääjä ("Caprimulgus europaeus"). Kehrääjät ovat keskikokoisia ja ne ovat sopeutuneet saalistamaan suuria lentäviä hyönteisiä hämärässä tai pimeässä ilmasta. Niillä on iso kita ja voimakkaat sukaset suupielissä, jalat ovat lyhyet ja nokka pieni. Puku on pehmeä, ruskeankirjava, pyrstöissä ja siivissä usein valkoisia signaalilaikkuja. Kehrääjät lepäävät päivällä maassa tai pitkittäin oksalla.


title: Kehrääjälinnut

text: Uusimmissa luokituksissa kehrääjälinnut on yhdistetty pöllölintujen ("Strigiformes") lahkoon.


title: Säihkylinnut

text: Säihkylinnut (Coraciiformes) on lintujen lahko.


title: Keke Rosberg

text: Keijo Erik ”Keke” Rosberg (s. 6. joulukuuta 1948 Solna, Ruotsi) on suomalainen entinen autourheilija ja Formula 1:n ensimmäinen suomalainen maailmanmestari (1982). Keken poika Nico Rosberg on myös entinen Formula 1 -kuljettaja ja kauden 2016 maailmanmestari.


title: Keke Rosberg

text: Keijo Erik Rosberg syntyi kolmilapsisen perheensä vanhimmaksi lapseksi. Hänen isänsä oli eläinlääkäri Lars Erik Rosberg ja äitinsä Lea Aino Marjatta Rosberg o.s Lautala. Rosbergilla on myös kaksi nuorempaa siskoa, Seija Rosberg ja Jatta Rosberg, joista Jatta on naimisissa F1-manageri Didier Cotonin kanssa.


title: Keke Rosberg

text: Rosberg vietti osan lapsuuttaan Oulussa, jossa hän sai ensimmäisen kerran ajaa karting-auton tyylistä laitetta, jonka oululainen autokauppias Heikki Vuolevi ja Rosbergin isä Lars yhdessä rakensivat. Muutettuaan Iisalmeen hänen karting-harrastuksensa laajeni. Rosberg kirjoitti ylioppilaaksi Iisalmen lyseosta keväällä 1967. Hän halusi isona tulla hammaslääkäriksi, mutta ei tullut valituksi yliopistoon. Hän on kertonut myöhemmin, että kipinä autourheiluun on lähtöisin isältään Lars Rosbergilta.


title: Keke Rosberg

text: Rosberg voitti kartingissa useita Suomen-mestaruuksia ja Pohjoismaiden-mestaruuden. Sen jälkeen hän jatkoi FV1300- ja FV1600-luokista Formula 2:een ja muihin Formula-luokkiin vuonna 1976. Siirtyessään kilpailemaan ulkomaiden Formula-sarjoihin hän alkoi käyttää Keke-lempinimeä, koska arveli sen olevan helpommin ihmisten muistettavissa ja lausuttavissa muilla kielillä. Siirtyessään Fv-luokkaan kartingista, Rosberg osti Lars Lincolnilta, Kurt Lincolnin pojalta ensimmäisen, lohjalaisen mekaanikko Olavi Vuorisen rakentaman oranssikorisen Formulan. Formulaan tilattiin moottori Saksasta.


title: Keke Rosberg

text: Vuonna 1978 Rosberg sai tilaisuuden kilpailla Formula 1 -sarjassa, kun Theodore-talli palkkasi hänet kuljettajakseen. Talli ei ollut sarjan parhaita, eikä taistellut voitoista. Rosberg selvisi ensimmäisessä kilpailussaan Etelä-Afrikassa karsinnoista ja lähti kilpailuun 24. lähtöruudusta, mutta joutui keskeyttämään polttoainevuotoon. Kauden kuluessa hän kilpaili myös ATS-tallin autolla. Kuitenkin kauden merkittävin suoritus oli MM-sarjan ulkopuolisena kilpailuna ajetun BRDC International Trophyn voitto sateisella Silverstonen radalla. Vaikka kilpailu oli MM-sarjan ulkopuolinen, silti osallistujalistalla oli F1:n kuljettajien parhaimmistoa, mm. Niki Lauda, Mario Andretti ja James Hunt.


title: Keke Rosberg

text: Kauden 1979 puolivälin tienoilla Rosberg liittyi Wolf-talliin entisen maailmanmestarin James Huntin tilalle. Vauhti oli ajoittain lupaavaa, ja Alankomaissa hän oli harjoitusten 8. Paras kilpailusijoitus oli Ranskassa ajettu yhdeksäs sija.


title: Keke Rosberg

text: Kaudeksi 1980 Rosberg sai paikan Fittipaldi-tallista, jonka ykköskuljettajana ajoi kaksinkertainen maailmanmestari Emerson Fittipaldi. Kausi alkoi Argentiinassa tammikuun puolivälissä. Rosberg oli harjoitusten 13. nopein, mikä enteili hyvää kisaa. Itse kilpailussa hän ohitti yksi toisensa jälkeen edellä olevia autoja nousten kolmanneksi, ja vaikka hänen täytyi käydä varikolla polttoainetta tankkauttamassa, piti hän silti paikkansa maaliin asti. Näin hänestä tuli ensimmäinen suomalainen Formula 1:n palkintokorokkeella. Rosberg ajoi hyvin myös jatkossa, ja oli selvästi tallikaveriaan Fittipaldia nopeampi, mutta tallin autojen suorituskyky oli hiipunut suhteessa kilpailijoihin, eikä Rosberg ajanut enää kuin kerran MM-pisteille kauden aikana. Hän oli silti MM-sarjan 10.


title: Keke Rosberg

text: Rosbergin toinen kausi Fittipaldilla oli pettymys. Auto oli sarjan heikoimpia, ja usein Rosbergin osana oli karsiutuminen tai keskeytys mekaaniseen vikaan. Hän olisi halunnut siirtyä tallista muualle, mutta Fittipaldi ei suostunut purkamaan sopimusta. Hänellä oli sopimus tallin kanssa vuoden 1982 loppuun, mutta hänen onnistui irrottautua tallista kauden 1981 lopussa vedoten maksamattomiin palkkoihin.


title: Keke Rosberg

text: Kaudeksi 1982 Rosberg pääsi Williamsille, jossa hänellä oli ensi kertaa urallaan mahdollisuus taistella maailmanmestaruudesta. Ensimmäisessä, Etelä-Afrikassa ajetussa kilpailussa hän oli viides, mutta seuraava kilpailu Brasiliassa päättyi toiseen sijaan. Rosberg ehdittiin kertaalleen hylätä sääntöjenvastaisen vesitankin vuoksi, mutta hylkäys kumottiin pian ja Rosberg sai pitää sijansa. Hän oli toinen myös Long Beachin kisassa ja siirtyi selvään MM-johtoon. Rosbergin suorituksia alettiin arvostaa myös Suomessa, jossa hän oli aikaisemmin saanut osakseen arvostelua.


title: Keke Rosberg

text: Runsas viikko Long Beachin kilpailun jälkeen tuli tieto, että Brasilian kilpailun protestit oli käsitelty ja Rosberg sekä kisan voittanut Nelson Piquet oli hylätty. Muutamat tallit olivat tehneet protestin Piquetä ja Rosbergiä vastaan sääntöjenvastaisista vesitankeista. Rosberg menetti MM-johdon lisäksi Brasilian palkintorahat. Hylkäyksistä johtuen Williams ja useat muut tallit päättivät boikotoida seuraavaa, San Marinon osakilpailua. Kilpailun odotettiin menettävän MM-arvonsa, mutta niin ei käynyt. Kilpailuun osallistui 14 autoa, ja sen voitti Ferrarin Didier Pironi.


title: Keke Rosberg

text: Seuraavassa kilpailussa Belgiassa kaikki olivat jälleen mukana. Kilpailu muistetaan lähinnä Ferrarin Gilles Villeneuven ja Marchin Jochen Massin aika-ajoissa sattuneesta onnettomuudesta, joka johti Villeneuven kuolemaan. Itse kilpailussa Rosbergista tuli ensimmäinen suomalainen, joka on johtanut Formula 1:n MM-osakilpailua. Maalissa Rosberg oli toinen tehtyään kierroksella ohituksen yhteydessä pienen virheen, jonka seurauksena John Watson pääsi hänen ohitseen voittoon. Monacossa Rosberg keskeytti omaan ajovirheeseen, Detroitissa hän oli neljäs ja Kanadassa auton vaihteisto hajosi noin 20 kierrosta ennen maalia. Alankomaiden kolmannella sijallaan hän nousi MM-pisteissä kolmanneksi.


title: Keke Rosberg

text: Britanniassa Rosberg saalisti uransa ensimmäisen paalupaikan, mutta kisassa auto sammui lähtöruudukkoon ja Rosberg joutui starttaamaan joukon hänniltä. Lopulta kisa päättyi Rosbergilta keskeytykseen auton teknisten ongelmien vuoksi. Ranskassa Rosberg oli viides.